Labuan FSA tangani pelbagai cabaran meniti perjalanan 25 tahun

LABUAN: Lembaga Perkhidmatan Kewangan Labuan (Labuan FSA), badan kawal selia bagi Pusat Perniagaan dan Kewangan Antarabangsa Labuan (IBFC) yang meraikan ulang tahunnya yang ke-25 tahun ini telah menangani pelbagai bentuk cabaran sepanjang perjalananan operasinya lebih daripada dua dekad.

Pengarah Urusan Labuan FSA, Nik Mohamed Din Nik Musa berkata, cabaran-cabaran itu telah membantu Labuan FSA mewujudkan peluang pertumbuhan baharu yang signifikan bagi pertumbuhan, bangkit dengan lebih kukuh dan menjadi badan kawal selia yang lebih dinamik.

“Meskipun pelbagai cabaran, terutamanya cabaran kawal selia, yang dihadapi oleh Labuan IBFC, satu perkara yang sangat jelas bagi Labuan FSA adalah ia perlu menjadi lebih tangkas.

“Tangkas untuk membangunkan penyelesaian yang menangani keperluan bagi melakukan pembaharuan kawal selia antarabangsa, pasaran perniagaan dan kewangan, agar dapat bergerak seiring dengan trend yang semakin berkembang pesat dan mengikuti perkembangan terkini global,” katanya dalam satu temu bual bersama Bernama semalam bersempena dengan ulang tahun ke-25 Labuan FSA (1996-2021) tahun ini.

Nik Mohamed berkata, Labuan FSA perlu bergerak sejajar dengan perkembangan global bagi memastikan Labuan IBFC terus kekal relevan dalam landskap perniagaan yang kompetitif.

“Ini juga akan membantu Labuan IBFC menerima guna norma baharu dalam landskap perniagaan yang telah berubah seperti peningkatan penggunaan saluran digital, mengadakan lebih banyak libat urus dengan industri untuk membangunkan lebih banyak inisiatif yang mendorong pasaran bagi merangsangkan pertumbuhan, mengukuhkan perniagaan sedia ada dan dasar serta proses kawal selia bagi sektor khusus seperti perkhidmatan kewangan digital, insurans kaptif dan kewangan Islam,” katanya.

Beliau berkata, Labuan terus mengamalkan amalan terbaik antarabangsa dan merupakan ahli kepada badan kawal selia di pelbagai organisasi antarabangsa seperti International Association of Insurance Supervisors (IAIS), Group of International Insurance Centre Supervisors (GIICS), Group of International Finance Centre Supervisors (GIFCS), Asia/Pacific Group on Money Laundering (APG), Financial Action Task Force (FATF) dan International Organisation of Securities Commissions (IOSCO).

“Ini akan membolehkan kami mewujudkan pelbagai saluran berbeza untuk bekerjasama dengan pengawal selia luar negara dalam menyelia aktiviti entiti Labuan,” katanya.

Beliau berkata, pandemik Covid-19 telah mengubah hampir segenap aspek kehidupan dari segi peribadi (bagaimana orang hidup dan bekerja) hinggalah kepada aspek profesional (bagaimana syarikat berinteraksi dengan pelanggan mereka, bagaimana pelanggan memilih dan membeli produk dan perkhidmatan dan bagaimana rantaian bekalan menghantarnya).

“Pandemik itu telah memberi kesan besar dan cabaran yang belum pernah dihadapi Labuan FSA dan Labuan IBFC sebelum ini. Kelembapan ekonomi global dan sekatan perjalanan telah menjejas aktiviti perniagaan di Labuan IBFC,” katanya.

Nik Mohamed Din berkata, Labuan FSA memberikan pelepasan sementara kawal selia bagi meringankan sedikit bebanan kawal selia dan menyediakan fleksibiliti kepada pasaran untuk mengekalkan perniagaan terus berdaya maju semasa tempoh sukar ketika ini.- Bernama

See author's posts


Sampai bila harga ‘kayangan’ tiket penerbangan?

BAYANGKAN harga tiket penerbangan dari Miri ke Lawas mencecah RM700 untuk perjalanan sehala. Dari Miri ke Kuching pula menjangkau RM1,000. Itu belum lagi tiket penerbangan Kuala Lumpur-Kuching dan Kuala Lumpur-Sibu.

Ini bukan isu baharu. Perjalanan menggunakan kapal terbang bagaikan terhad untuk golongan kayangan dengan harga ‘tiket kayangan’. Bagaimana pula golongan marhein andai ada kes kecemasan di kampung seperti kematian ahli keluarga dan mahu pulang segera?

Semua ini meresah dan membimbangkan, apatah lagi bagi golongan B40 terutama untuk menghantar anak melanjut pendidikan di mana-mana negeri di Semenanjung Malaysia.

Hakikatnya, mana-mana syarikat penerbangan mahukan keuntungan bila beroperasi kerana ia entiti berbentuk perniagaan, bukan kebajikan… jauh sekali untuk ‘perkhidmatan nasional’ demi warganegara. Sebab itulah kata seorang juruterbang, operasi kapal terbang rugi jika hanya terbang dengan separuh penuh penumpang.

Mungkin sebab itu, ada syarikat penerbangan kerap menunda waktu penerbangan untuk penuhkan kapal terbang?

Malah, ada syarikat penerbangan beriya-iya membuka laluan baharu tetapi kemudian dihentikan apabila mendapati ia kurang menguntungkan.

Sebab itulah, kadang-kala kenyataan ahli politik mendesak buka laluan penerbangan ke sini, ke sana dan sebagainya, tidak akan dilayan kecuali laluan itu berpotenai membawa keuntungan.

Setakat ini, syarikat penerbangan yang beroperasi di negeri ini ialah AirAsia, Malaysia Airlines, Scoot Airlines serta Royal Brunei Airlines.

Kadang-kala kita terfikir, tidak bolehkah harga tiket penerbangan dikenakan harga siling? Andai harga siling ditetapkan misalnya tidak melebihi RM200 untuk perjalanan sehala Kuala Lumpur-Kuching, tidak timbul lagi isu kenaikan harga tiket, contohnya pada musim perayaan.

Jika harga barang boleh dikawal oleh kerajaan, mengapa tidak harga tiket penerbangan? Mengapa musim perayaan, pelbagai jenis barangan boleh dikawal harga?

CAMPUR TANGAN

Kita faham syarikat penerbangan berasaskan keuntungan dan komersial, tetapi kerajaan boleh campur tangan bagi mencari jalan penyelesaian untuk ‘menang-menang’.

Kita sebagai penumpang memang kerap kali ‘dibuli’ oleh syarikat penerbangan apabila kerap menunda jadual penerbangan atas pelbagai alasan. Hakikatnya, mereka mahu mengejar keuntungan semata-mata, kerana kapal terbang separuh penuh dikatakan akan rugi jika ia terpaksa terbang jua.

Satu lagi kaedah yang boleh difikirkan ialah kerajaan Sarawak dan Sabah memberi subsidi harga tiket untuk rakyatnya.

Namun, Kerajaan Sarawak sudah ada jawapan apabila menubuhkan syarikat penerbangan butik.

Menurut Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah, Kerajaan Sarawak bercadang menawarkan harga tiket lebih rendah berbanding syarikat penerbangan lain dalam penubuhan syarikat penerbangan butiknya sendiri.

Katanya, Kerajaan Sarawak perlu memulakan rancangan bercita-cita tinggi ini walaupun ia mungkin tidak menguntungkan kerana berdepan isu tambang penerbangan yang terlalu tinggi terutamanya pada musim perayaan.

“Kami melakukan ini (penerbangan sendiri) untuk menyediakan lebih banyak pilihan perjalanan udara, terutamanya untuk rakyat Sarawak,” katanya. Ini memungkinkan penerbangan itu menawarkan harga tiket munasabah.

Januari lalu, anak syarikat Petronas, Petronas Research Sdn Bhd (PRSB) dan SEDC Energy Sdn. Bhd., anak syarikat Perbadanan Pembangunan Ekonomi Sarawak (SEDC), menandatangani perjanjian untuk membangunkan teknologi bagi pengeluaran minyak mikroalga.

Di bawah perjanjian itu, PRSB dan SEDC Energy akan sama-sama membangunkan teknologi pengeluaran alga yang termasuk penanaman, penuaian dan pengekstrakan minyak alga mentah yang kemudiannya akan ditapis untuk menghasilkan bahan api penerbangan mampan (SAF).

Malah di Singapura, Kementerian Pengangkutannya sedang berusaha untuk menjadikan minyak kelapa sawit sebagai bahan mentah untuk pengeluaran SAF berikutan peningkatan permintaan penggunaan alternatif bahan api jet di seluruh dunia.

GUNA SAF

Malaysia Airlines menjadi syarikat penerbangan pertama negara yang menggunakan bahan api penerbangan mampan.

Penerbangan pertama menggunakan pesawat SAF, MH7979, yang dikendalikan oleh pesawat A330-200 Malaysia Airlines, tiba di Lapangan Terbang Antarabangsa Kuala Lumpur (KLIA) pada 17 Disember 2021 dari Lapangan Terbang Amsterdam Schiphol. Pesawat penumpang yang ditukar menjadi kapal terbang kargo itu dipacu oleh campuran 38 peratus SAF yang diperbuat daripada minyak masak terpakai dan bahan api jet konvensional.

Malaysia Airlines menyasarkan  100 peratus pesawatnya akan menggunakan SAF menjelang 2050 untuk pilihan tenaga yang lebih bersih dan berdaya maju.

Lebih 370,000 penerbangan dan 45 syarikat penerbangan telah menggunakan SAF sejak 2016. SAF merupakan salah satu penyumbang utama ke arah meminimumkan pelepasan karbon industri penerbangan dengan keupayaan untuk mengurangkan pelepasan gas rumah hijau sehingga 80 peratus berbanding penggunaan bahan api jet fosil.

Bagi Sarawak, Butik Airlines yang sudah mendapat lampu hijau dari Kabinet Persekutuan dijangka menyediakan tiket tambang murah untuk rakyat di negeri ini apabila ia beroperasi dalam tempoh tiga tahun ini, seperti dijanjikan.

Keadaan itu sudah pasti memberi saingan dalam industri penerbangan. Ini juga membawa harapan tinggi kepada rakyat terutama di lokasi yang tiada atau kurang perkhidmatan penerbangan sekarang ini.

Kita ingin melihat kekerapan penerbangan antara Kuching-Sibu-Miri selain ke kawasan seperti Mukah, Limbang, Lawas, Marudi dan Bario.

Masyarakat di Betong sudah pasti menunggu siapnya projek padang terbang pelepasan dan pendaratan singkat (STOLport) Bebuling bernilai RM296 juta yang dijangka siap Januari tahun depan. STOLport adalah untuk pesawat jenis kecil seperti twin otter. Namun, belum pasti status terkini STOLport Bukit Mabong, Kapit yang pernah diumumkan untuk dibina sebelum ini.

Lawas pula bakal mempunyai Lapangan Terbang baharu yang lebih besar di kawasan Sundar, Lawas melibatkan kawasan seluas 2,500 meter bagi menggantikan STOLport yang beroperasi sejak 1961. Projek ini mula dilaksanakan tahun ini.

Lapangan Terbang Baharu Mukah bernilai RM300 juta mula beroperasi pada 17 Jun 2021 untuk menggantikan semua fungsi STOLport Mukah sebelum ini. Namun, ia masih menggunakan pesawat twin-otter meskipun sudah boleh menerima pendaratan dan perlepasan pesawat lebih besar seperti Boeng.

Menjadi harapan kita semua ialah kemunculan syarikat penerbangan butik Sarawak supaya harga tiket penerbangan pada kadar munasabah, sekali gus membolehkan lebih ramai ‘nait belon’.

See author's posts


Mohamad Aniq ke Birmingham 2022

ATLET angkat berat muda negara Mohamad Aniq Kasdan muncul badang pertama melayakkan diri ke Sukan Komanwel Birmingham 2022 selepas meraih pingat emas Kejohanan Kelayakan Sukan Komanwel di Uzbekistan yang diadakan bersekali dengan Kejohanan Angkat Berat Dunia 2021, semalam.

Atlet berusia 19 tahun yang beraksi dalam kategori 55 kilogram (kg) melakukan angkatan 107kg bagi kategori snatch dan 142kg clean and jerk untuk mencatat keseluruhan 249kg, sekali gus mengatasi rekod kebangsaan milik Muhamad Azroy Hazalwafie iaitu 248kg yang dilakukan pada Kejohanan Asia 2019 di China.

Mohamad Aniq turut membawa pulang pingat perak bagi kategori clean and jerk dalam saingan Kejohanan Dunia.

Presiden Persekutuan Angkat Berat Malaysia (PABM) Datuk Ayub Rahmat berkata pencapaian Mohamad Aniq itu meletakkan Malaysia di ranking pertama kelayakan Sukan Komanwel Birmingham 2022 bagi kategori 55kg.

“Pencapaian ini adalah pencapaian terbaik Malaysia dalam sejarah penganjuran kejohanan Angkat Berat Dunia kerana berjaya memenangi pingat,” katanya dalam kenyataan, semalam.

Badang kelahiran Segamat, Johor sebelum ini pernah melakar sejarah buat negara apabila cemerlang meraih tiga pingat emas, sekali gus berjaya melebur dua rekod kebangsaan pada Kejohanan Angkat Berat Antarabangsa Indonesia 2019.

Sementara itu, Ayub Rahmat memaklumkan pemenang pingat emas Sukan Komanwel 2018, Muhamad Aznil Bidin akan beraksi dalam katagori lelaki 61 kg manakala Muhammad Erry Hidayat akan bertanding dalam kategori 73kg hari ini.-Bernama

See author's posts


Petronas temui gas di Baram

KUALA LUMPUR: Petroliam Nasional Bhd (Petronas) mengumumkan penemuan gas daripada cari gali telaga Dokong-1 di Blok SK417 Kontrak Pengeluaran Bersama (PSC) yang terletak di perairan cetek Wilayah Baram, kira-kira 90 kilometer di luar pantai Sarawak.

Anak syarikat Petronas, Petronas Carigali Sdn Bhd mempunyai kepentingan penyertaan sebanyak 20 peratus dalam Blok SK417 PSC manakala pengendalinya, PTT Exploration and Production Public Company Ltd (PTTEP) menerusi anak syarikat milik penuhnya PTTEP HK Offshore Ltd, mempunyai kepentingan penyertaan sebanyak 80 peratus.

PSC berkenaan ditandatangani pada Mac 2018 berikutan Pusingan Bidaan Malaysia 2017.

“Cari gali telaga Dokong-1 merupakan satu daripada beberapa kejayaan Malaysia baru-baru ini dalam aktiviti cari gali.

“Penjanaan keuntungan daripada penemuan gas di Wilayah Baram dapat disokong melalui infrastruktur sedia ada dan akan menyumbang kepada aspirasi Petronas dalam menyampaikan bekalan tenaga yang boleh dipercayai, stabil dan bersih kepada pasaran global dan domestik,” kata Naib Presiden Kanan Pengurusan Petroleum Petronas, Mohamed Firouz Asnan.

Beliau berkata, penemuan Dokong-1 memberikan semangat baharu kepada keseluruhan landskap cari gali di Wilayah Baram dan memperkukuhkan peranan rangkaian bekalan gas Baram sebagai sebahagian daripada sistem gas Sarawak yang lebih luas.

“Petronas, bersama-sama pihak PSC ketika ini sedang melaksanakan penilaian selanjutnya untuk menentukan had sepenuhnya penemuan itu,” katanya.

Menurut kenyataan itu, cari gali telaga Dokong-1 berjaya digerudi sehingga jumlah kedalaman 3,810 meter pada pertengahan Januari 2021.“Penemuan ruang gas berukuran melebihi 80 meter di takungan Middle to Late Miocene Kitaran VI-VII mengesahkan lagi potensi prospek yang berbaki di Wilayah Baram.

“Penemuan gas bebas pencemaran di Dokong-1 turut membuktikan kewujudan lebih banyak peluang gas di kawasan itu,” katanya.

Sementara itu, PETRONAS akan menawarkan empat blok perairan cetek di Sarawak sebagai sebahagian daripada Pusingan Bidaan Malaysia 2021 yang akan bermula pada 26 Februari ini.

Maklumat lanjut mengenai peluang pelaburan di Malaysia boleh didapati di https://www.petronas.com/mpm/.

Sementara itu, Kerajaan Negeri Sarawak berkata, ia akan mengadakan perbincangan lanjut dengan Petronas susulan pengumuman syarikat minyak dan gas negara itu mengenai penemuan dua medan gas yang terletak di luar pesisir negeri itu.

Pejabat Ketua Menteri Sarawak dalam kenyataan semalam berkata, Kerajaan Negeri telah dimaklumkan oleh Petronas mengenai penemuan di telaga penilaian cari gali Lang Lebah-2 serta Blok SK410B di Wilayah Luconia Tengah dan Dokong-1 di Blok SK417.

“Perbincangan selanjutnya akan diadakan di antara Petronas dengan Kerajaan Negeri berdasarkan syarat-syarat Perjanjian Penyelesaian Komersial (CSA) yang akan mewujudkan manfaat yang lebih besar kepada Sarawak dan Petronas,” katanya.

CSA berkenaan ditandatangani oleh Kerajaan Negeri dan Petronas pada 7 Disember tahun lepas untuk mewujudkan rangka kerja yang membolehkan Sarawak terlibat lebih aktif dalam aktiviti minyak dan gas darat menerusi Petroleum Sarawak Bhd (Petros).- Bernama

See author's posts


Begigaka damai di Taman Tasik Marudi

PENGAWA nyediaka landskap sesebuah taman rekreasi rama  nya sebengkah perengkaguna ke disediaka Piak Bekuasa Tempatan (PBT) lebih agi ngagai komuniti ba sesebengkah endur.

Pengintu landskap ke menuku sereta bekualiti ulih ngelantangka ati orang ke ngelawa tempat nya.

Taja pia pengintu landskap di tebal alai taman rama nya mengkang ba tikas ke sedang iya pemanah.

Sesebuah taman rekreasi rama patut disikap enggau perengkaguna ke tau ngemuaska ati orang ke datai senipak enggau pekara ke nyadi diatu.

Bekaul enggau pekara tu pengintu landskap di Taman Tasik Marudi ditemu orang ke datai ketegal nyediaka landskap ke meri pengasai ati ke tenai, pematak samulanyadi ke manah, endur ke  strategik enggau temuai ulih besenam sereta belelak.

Taman Tasik Marudi ke duduk di atas bukit lalu ngembuan mayuh bengkah perengkaguna ke disediaka olih PBT di taman rama tu baka trek juging, taman main anak mit, jematan gantung, agu enggau ke bukai.

Taman Tasik tu ngipak amat ungkup orang ke datai tauka alai diri sebilik belelak, ngelapangka runding, tempat ngelantangka ati tauka besenam nuju pupu raban bansa ke cheregas sereta bepengerai.

Taman Tasik tu bisi nyediaka jematan, seruyuk enggau mayuh agi perengkaguna bukai nyadika palan alai begulai enggau pangan diri sereta kelebih agi maya ujung minggu.

Penyelai sepiak Taman Tasik tu bisi Kubu Hose duduk di atas tuchung bukit nuju ke sungai Baram nengah pemanah endur nya nyadika pun pemansang penyerakup mayuh bansa etnik.

Kubu Hose tu digaga dalam taun 1883 lalu nyentukka diatu nyadika sebengkah peninggal perintah Brooke di Baram lalu mengkang reregah nyentukka sehari tu nya nyadika tanda ke beguna amat dalam pekara bebaik di Baram antara mayuh bengkah raban bansa.

Kubu Hose tu nyimpan sejarah ke beguna ketegal ditu penatai lumba perau ke dikumbai Baram Regatta.

Baram Regata mengkang diteruska ke alai pengerami Baram Regatta tu matak temuai ari menua kitai ditu empu enggau mega temuai ari luar.

Tau dikumbai enda kala ngindik menua Marudi orang enti nadai singgah ke Taman Tasik Marudi enggau mega ngagai Kubu Hose ke nyelai amat dalam mayuh bengkah aspek enggau sejarah iya.

See author's posts


KERJA SEPASUKAN: ANTARA REALITI DAN SUREALISTIK

UNGKAPAN kerja berpasukan teramat lazim diperkatakan, khususnya apabila melibata penyelesaian sesuatu tugasan oleh sekumpulan manusia di bawah sesuatu entiti atau institusi. Kerja berpasukan berupa usaha kolaboratif untuk mencapai matlamat bersama atau menyelesaikan apa-apa juga tugasan secara berkesan dan efisien.  Konsep ini diterapkan dalam kerangka satu pasukan, iaitu kumpulan individu yang saling bergantung untuk melaksanakan sesuatu tugasan ke arah pencapaian suatu matlamat atau misi.

Antara ciri utama sebuah pasukan termasuklah matlamat bersama, saling bergantung, kesepaduan dan kestabilan, keupayaan menangani tugasan masing-masing serta proses dalaman, serta mampu beroperasi dalam sistem sosial yang lebih besar.  Kriteria asas bagi menjalin kerjasama berpasukan adalah saiz kumpulan yang bersesuaian.  Konteks ini amat penting dan saiz kumpulan berbeza-beza, bergantung pada matlamat yang ditetapkan.  Sesuatu pasukan atau kumpulan sekurang-kurangnya mengandungi dua orang ahli, dan mampu mencecah sehingga seratus ke atas bilangan.

Sesebuah kumpulan harus mampu melakukan penyeimbangan sumber untuk menjadi produktif, di samping memastikan penetapan bidang tugas setiap ahli agar kejelasan peranan masing-masing mampu difahami.  Kerja berpasukan amat penting bagi memastikan, bukan sahaja misi atau matlamat yang disasarkan dapat dizahirkan dengan jayanya, malah mewujudkan suatu iklim kerja yang selesa, harmoni, mesra di samping memupuk semangat kesetiakawanan yang erat.

Memahami nilai atau kepentingan kerja berpasukan mampu membantu bahagian sumber manusia menyarankan beberapa cadangan yang membabitkan isu dasar, daripada latihan, pembangunan hinggalah budaya di tempat kerja. Hal sedemikian amat penting bagi menjamin kejayaan sesebuah organisasi.  Antara kepentingan atau manfaat yang diperoleh melalui penerapan budaya kerja berpasukan termasuklah kefisienan pelaksanaan tugasan, pemantauan kendiri, membentuk sikap inovatif, perkongsian ilmu pengetahuan atau kemahiran, menggalakkan persaingan sihat serta mempererat kesetiakawanan dalam pasukan.

Teras utama revolusi perindustrian, yang berupa asas perindustrian era moden, adalah pembahagian tenaga kerja atau division of labour.  Dalam erti kata lain, pembentukan pasukan untuk mengendalikan tugasan khusus berdasarkan kemahiran dalam bidang-bidang tertentu.   Bagi membolehkan sesuatu kerja yang sukar menjadi lebih mudah, aspek kerjasama secara berpasukan dalam pelaksanaan tugasan bagi mempercepat proses penyiapan atau pencapaian hasil, berupa langkah yang wajar.  Di samping hal sedemikian itu, budaya sedemikian membolehkan pembinaan, peningkatan serta pengembangan kemahiran.  Ekoran daripada itu, menghasilkan kerja yang lebih efisien, meningkatkan produktiviti serta keuntungan, mengurangkan kos di samping pelbagai manfaat lain.

Dalam pelaksanaan kerja secara bersendirian, tidak dapat disangsikan bahawa seseorang mempunyai autonomi mutlak. Namun, sekira berlakunya kelewatan atau ketidakefisienan semasa melaksanakan tugasan, tidak wujud aspek pemantauan secara berkesan. Dalam konteks kerangka kerja berpasukan, aspek pemantauan mampu dilakukan dalam situasi setiap ahli bertanggungjawab untuk menasihati, mendorong serta membantu rakan sekerja lain yang “bermasalah”, tanpa memerlukan campur tangan pihak pengurusan atau atasan.

Dalam pendepanan sesuatu masalah atau kerumitan, pada kelazimannya, akan “lahir” pelbagai kaedah penyelesaiannya.  Dengan adanya ramai ahli, sudah pasti akan banyak cadangan diutarakan, lantas membuka ruang yang lebih luas untuk memilih kaedah yang pragmatik dan berkesan.  Secara tidak langsung, hal sedemikian membuka ruang serta peluang bagi setiap ahli untuk berfikir secara kreatif dan inovatif.  Hal yang sedemikian turut mewujudkan proses pembelajaran dalam kalangan ahli pasukan, suatu aspek penjimatan kos, bagi pihak pengurusan sudah tentunya, dari segi penganjuran bengkel atau kursus pemantapan kemahiran.

Pencapaian kejayaan dalam sesuatu tugasan bergantung pada prestasi dan usaha bersama dan nikmat kejayaan berkenaan dikecapi bersama. Pun demikian juga halnya andai berlakunya kegagalan. Kebertanggungjawaban terletak kepada bahu setiap daripada kalangan ahli. Kesedaran akan hakikat sedemikian akan mewujudkan jalinan kerjasama yang erat dalam kalangan ahli pasukan. Akan terbentuk suatu sistem komunikasi yang berkesan, jalinan kerjasama serta sokongan yang padu, serta semangat esprit de corps yang lebih padu.

Berlandaskan hal yang dinyatakan, pembudayaan kerjasama berpasukan amat wajar diterapkan dalam apa-apa juga ranah mahupun bidang yang diceburi.  Budaya yang bukan sahaja mampu menghasilkan suatu pencapaian yang membanggakan, akan tetapi menjalinkan satu kerjasama padu yang berupa elemen atau nilai tambah penting bagi sesebuah organisasi mahupun pertubuhan, sama ada dalam sektor awam, swasta mahupun badan-badan bukan kerajaab.  Namun, persoalan yang sering menghantui fikiran adalah sejauh manakah budaya sedemikian mampu diterapkan sepenuhnya tanpa wujudnya sikap prejudis atau penyelitan elemen negatif?

Melihat akan manfaat yang mampu dihadirkan oleh budaya kerja berpasukan, amalan berkenaan sememangnya menjadi hasrat mana-mana juga pihak pengurusan bagi membuahkan suatu hasil yang berkualiti, khususnya dalam konteks peningkatan produktiviti yang akan membawa kepada penjanaan keuntungan yang berlipat ganda.  Secara luaran atau teorinya, cetakan biru kerja berpasukan membentangkan kaedah atau tatacara praktikal yang mampu untuk dilaksanakan.  Namun demikian, melihat akan aspek kemanusiaan, tidak dapat disingkirkan hakikat penerapannya tidak pasti dapat dilaksanakan secara berkesan.  Akan terbit sedikit sebanyak masalah yang, jika tanpa pemantauan serta campur tangan pihak pengurusan, akan menggagalkan penzahirannya.  Perkara utama yang perlu diambil perhatian khusus dalam proses pemantauan dan campur tangan ini adalah, pihak pengurusan wajar bersikap telus, profesional dan tidak prejudis.

Aspek kemanusiaan, tidak dapat tidak, adalah berupa penyumbang primer kepada kegagalan penerapan budaya kerja berpasukan.  Latar belakang yang berbeza sudah pastinya menghadirkan pola pemikiran serta perlakuan yang berlainan.  Unsur positif dan negatif berselirat dalam tenunan peribadi, lantas menghadirkan pelbagai persepsi dan reaksi.  Jarang-jarang sekali akan wujud keselarasan dan persamaan total.  Hakikat sedemikian lumrah dalam pendepanan tabii manusia.

Cabaran utama dalam kerangka kerja berpasukan adalah penyingkiran nilai negativiti.  Untuk menemukan satu persamaan yang mampu memadankan susun suai gambar (jigsaw puzzle) bagi menghasilkan imej pasukan yang “cantik dan menarik” menuntut pendekatan yang teliti serta berhemah.  Ciri yang acap kali menjadi permasalahan adalah dari segi penentuan “ketua” untuk menakhodai atau menerajui kumpulan berkenaan.  Dimaklumi bahawa dalam situasi atau kedudukan yang melibatkan “pewakilan kuasa”, sering berlaku “pengaburan mata taakul dan rasional”.  Kuasa sering ditakrifkan sebagai hak mutlak yang “mentransformasikan” penanggungjawabnya menjadi individu bersikap autokratik dan authoritarian.  Tidak akan wujud “ruang berteduh” bagi nilai budi bicara.  Apa-apa yang ditentukan adalah bersifat muktamad.  Hakikat sedemikian ini memang berlaku dan tidak dapat dinafikan.

Situasi berkenaan akan menjadi lebih buruk seandainya wujud individu lain dalam kumpulan yang cuba “menangguk di air keruh”.  Tambah parah lagi sekiranya pihak pengurusan seakan-akan “merestui” sama ada apa-apa keputusan yang dicapai, mahupun tindakan yang diambil oleh “ketua” berkenaan tanpa menilai serta memberikan pertimbangan wajar berlandaskan semangat “keterbukaan”.  Jarang-jarang sekali terkesan usaha penimbangtaraan adil dengan mendengar pendapat daripada pelbagai pihak sebelum penilaian dibuat dan keputusan diambil.  Kesan ketara daripada rentetan peristiwa ini sudah pastinya kerapuhan semangat kerja berpasukan yang akan membawa kepada situasi “huru-hara” dan akhirnya, kegagalan pencapaian matlamat yang disasarkan.

Natijah daripada apa-apa yang diutarakan, kerja berpasukan sememangnya amalan budaya kerja yang muluk sekiranya dilaksanakan secara berhemah, adil, berbudi bicara serta terbuka minda.  Sebaliknya, jika wujud nilai negativiti, waima sekecil mana sekalipun, budaya sedemikian berupa elemen surealistik dalam kerangka pengurusan sesebuah entiti.

Lindungi diri, lindung bangsa, lindungi negara!

See author's posts


Polis pantau 11 sekolah di Putrajaya

PUTRAJAYA: Seramai 22 pegawai dan anggota polis dari Ibu Pejabat Polis Daerah (IPD) Putrajaya yang juga pegawai perhubungan sekolah di 11 sekolah menengah di sini, digembleng bagi memastikan pematuhan prosedur operasi standard (SOP) di sekolah sepanjang pelaksanaan Perintah Kawalan Pergerakan Pemulihan (PKPP).

Ketua Polis Putrajaya ACP Mohd Fadzil Ali berkata, seorang pegawai berpangkat inspektor dan seorang anggota berpangkat sarjan masing-masing akan berada di setiap premis sekolah sepanjang waktu sesi persekolahan dari jam 7.30 pagi hingga 2.00 petang pada setiap hari Isnin sepanjang PKPP itu.

Berbanding sebelum ini, mereka hanya melawat sekolah dua kali sebulan bagi tujuan memantau keselamatan dan jenayah di sekolah, katanya.

“Mereka berperanan memantau pematuhan SOP dan menasihati warga sekolah untuk penambahbaikan di mana-mana bahagian yang dirasakan perlu,” katanya kepada media selepas melakukan lawatan di Sekolah Menengah Kebangsaan (SMK) Putrajaya Presint 8(1) di sini semalam.

Mohd Fadzil berkata, buat masa ini tiada laporan diterima tentang pelanggaran SOP di sekolah dan beliau berpuas hati dengan pematuhan SOP yang dilihatnya ketika melakukan lawatan ke sekolah.

Sesi persekolahan melibatkan pelajar yang mengambil peperiksaan awam iaitu Sijil Pelajaran Malaysia (SPM), Sijil Vokasional Malaysia (SVM), Sijil Tinggi Persekolahan Malaysia (STPM), Sijil Tinggi Agama Malaysia (STAM) dan peperiksaan antarabangsa yang setara, dimulakan semula semalam.

Dalam tinjauan Bernama berhubung SOP di SMK Putrajaya Presint 8(1) itu, dilihat guru mengambil suhu pelajar ketika mereka di dalam kereta di kawasan foyer sekolah bagi memastikan hanya yang sihat dibenarkan masuk ke kelas manakala yang bergejala, ibu bapa dan penjaga akan diminta membawa anak mereka balik.

Bagi pelajar yang menaiki bas, mereka akan berjalan kaki kira-kira 50 meter dari tempat turun bas untuk ke foyer bagi diambil suhu. Sekiranya suhu melebihi 37.5, mereka akan diminta berehat di satu kawasan untuk diambil bacaan kali kedua dan jika masih tinggi, mereka akan dimasukkan ke bilik isolasi sehingga ibu bapa dan penjaga mengambil mereka pulang.

Pelajar juga diminta untuk mencuci tangan sebelum masuk ke kelas masing-masing dan memulakan sesi pembelajaran.

SMK Putrajaya Presint 8(1) mempunyai 163 pelajar Tingkatan 5 yang belajar di 12 kelas berbanding tujuh kelas sebelum ini. – Bernama

See author's posts


Ahmad tidak sabar beraksi

Kejayaan meraih anugerah Olahragawan Politeknik 2019 Anugerah Kecemerlangan Sukan Politeknik (PolySEA) 2019 menjadi pembakar semangat buat atlet taekwondo kebangsaan Ahmad Nor Iman Hakim Rakib untuk memburu keputusan cemerlang pada Sukan SEA Vietnam, tahun depan.

Penuntut tahun satu Diploma Pengurusan Peruncitan di Politeknik Nilai, Negeri Sembilan itu berkata kejayaan diraih adalah atas sokongan berterusan daripada Majlis Sukan Negara (MSN) dan pensyarah yang sentiasa membantunya membahagikan masa antara waktu belajar, menjalani latihan serta menyertai pertandingan sama ada di peringkat tempatan atau antarabangsa.

“Setakat ini, tiada kejohanan antarabangsa diadakan susulan pandemik Covid-19, namun saya difahamkan ada satu kejohanan tempatan pada akhir tahun ini anjuran Taekwondo Malaysia,” katanya ketika ditemui pemberita selepas majlis berkenaan.

Ahmad Nor Iman meraih pingat perak acara taekwondo kyorugiselepas tewas kepada lawannya dari Thailand Nareupong Thepsen dalam aksi final kategori bantamweight bawah 63 kilogram pada Sukan SEA 2019 di Filipina .

Sementara itu, atlet petanque kebangsaan Siti Asiah Zaini, penuntut tahun tiga Diploma Mekatronik dari Politeknik Tuanku Sultanah Bahiyah dinobatkan sebagai Olahragawati Politeknik 2019 selepas menyumbang pingat gangsa dalam sukan petanque di temasya Sukan SEA 2019.

Kedua-dua atlet berkenaan masing-masing menerima wang tunai RM3,000, trofi, sijil penghargaan dan blazer yang disampaikan Ketua Pengarah Jabatan Pendidikan Politeknik dan Kolej Komuniti, Dr. Mohammad Naim Yaakub.-Bernama

See author's posts


Lima terlibat pemalsuan dokumen ditahan

ARAU: Polis menahan dua lelaki dan tiga wanita warga tempatan berumur antara 30 hingga  58 tahun di Perlis dan Pulau Pinang yang disyaki terlibat dalam pemalsuan dokumen penjagaan seorang bayi lelaki berusia tiga bulan di negeri ini.

Ketua Polis Daerah
Arau, Superintenden Nanda Ma’arof berkata, polis pada mulanya menerima laporan
daripada Jabatan Kebajikan Masyarakat (JKM) Perlis apabila jururawat bertugas
gagal mengesan bayi tersebut ketika mengadakan pemeriksaan berkala di rumah
keluarganya di Taman Desa Pauh, Arau pada Selasa lepas.

“Apabila disoal oleh pegawai JKM, ibu
bayi berkenaan yang berusia 30 tahun gagal menjelaskan di manakah bayi tersebut
berada malah cuba menyembunyikan keberadaan bayi itu daripada pihak berkuasa,”
katanya ketika dihubungi semalam.

Nanda berkata, hasil
siasatan lanjut polis mendapati bayi berkenaan telah diserahkan kepada pasangan
suami isteri dari Pulau Pinang melalui ibu saudara kepada ibu kandung bayi itu
pada Khamis.

Pemeriksaan lanjut ke
atas pasangan suami isteri dari Pulau Pinang itu kemudian mendapati mereka
telah mendaftarkan bayi itu sebagai bayi kandung mereka di Alor Setar dan
bukannya sebagai anak angkat, katanya.

Nanda berkata, semua
suspek yang ditahan berumur antara 30 hingga 58 tahun itu direman selama dua
hari bermula semalam untuk siasatan lanjut serta kes disiasat dibawah Seksyen
48(2) Akta Kanak-Kanak 2001. – BERNAMA

See author's posts


Empat pasukan elit bakal juara

EMPAT pasukan Liga Super iaitu juara bertahan Johor Darul Ta’zim (JDT), Kedah, Terengganu FC (TFC) dan Selangor, dilihat memiliki peluang cerah untuk menjulang kejuaraan Piala Malaysia yang bakal berlangsung dari 6 hingga 22 November ini.

Bekas pemain kebangsaan Rezal Zambery Yahya berpandangan juara Liga Premier Pulau Pinang pula dijangka melakar kejutan pada kejohanan bola sepak tertua tanah air itu, berdasarkan taktikal mantap pengendalinya Manzoor Azwira Abd Wahid serta kehadiran beberapa pemain import berbisa.

“Tidak mustahil dalam saingan seperti ini kita akan menyaksikan kejutan kerana sejarah telah membuktikan pasukan-pasukan yang tidak beri keutamaan secara tiba-tiba mampu menonjol,” katanya dalam kenyataan dikeluarkan Liga Bola Sepak Malaysia (MFL) semalam.

Dalam pada itu Rezal Zambery mengakui, format kalah mati yang bakal digunakan pada saingan Piala Malaysia musim ini, dijangka menjadi cabaran sukar untuk pasukan pilihan memburu slot ke pusingan seterusnya.

Beliau berkata kesemua 16 pasukan bertanding (11 pasukan Liga Super dan lima pasukan teratas Liga Premier), perlu mengelak sebarang kesilapan, selain menggunakan semua pemain terbaik yang dimiliki bagi memastikan mereka mampu pergi lebih jauh kali ini.

“Format ini mungkin menggusarkan pasukan dan pemain kerana sudah biasa melalui saingan peringkat kumpulan, mereka masih boleh mencatur peluang jika seri atau kalah, tetapi tidak pada saingan kali ini.

“Jadi, situasi pada saingan Piala Malaysia kali ini nyata berbeza kerana pemain dituntut berikan lebih 100 peratus kerana hanya kemenangan dalam setiap perlawanan sahaja mampu membawa mereka ke peringkat seterusnya,” katanya yang pernah beraksi dengan Johor, Kelantan, ATM dan Negeri Sembilan.

Format Piala Malaysia musim ini terpaksa diubah daripada perlawanan peringkat kumpulan, kepada saingan kalah mati bermula pusingan pertama hingga ke aksi separuh akhir susulan penularan pandemik Covid-19.

Pusingan pertama Piala Malaysia akan berlangsung pada 6-8 Nov, disusuli aksi suku akhir (12 hingga 13 November), separuh akhir (17 November), serta aksi final pada 22 November ini.-Bernama

See author's posts


Kehidupan dalam ‘negara gagal’

BEIRUT: Harga makanan yang melampau, kekurangan bahan bakar, bekalan elektrik, sistem kesihatan yang teruk selain masalah bekalan barangan keperluan harian.

Itu antara yang dihadapi penduduk Lubnan setiap hari sejak 2019 sehingga ramai yang membuat kesimpulan negara ini berdepan status ‘negara gagal’, biarpun negara sudah memiliki Perdana Menteri baharu, Najib Mikati dengan barisan Kabinetnya.

Dugaan hidup dihadapi setiap hari penduduk Lubnan diceritakan doktor muda, Zeinab Mawla kepada AFP baru-baru ini.

Zeinab menceritakan bagaimana dia terpaksa berpeluh menunggu di dalam kereta untuk mengisi minyak, pada musim panas, di sebuah stesen minyak di Jnah, daerah di selatan Beirut.

Waktu itu sudah hampir tengah hari, tetapi dia mula beratur sejak 4.00 pagi sebelum bergegas bekerja di Hospital Universiti Rafik Hariri (RHUH), hospital awam terbesar di negara ini dan kemudahan rawatan Covid-19 terkemuka.

Puluhan kereta berada di depannya sementara di belakangnya pula, kereta-kereta lain turut beratur sejauh setengah kilometer. Tentera mengawal laluan tetapi gagal menahan kemarahan orang.

Dengan Lubnan berdepan masalah kekurangan bekalan bahan api, Zeinab, 27, terpaksa bergilir-gilir dengan rakan hospital untuk mengisi minyak manakala yang lain bertugas di hospital.

“Ini memerlukan lapan ke sembilan jam. Keadaan semakin tegang. Usaha untuk mengisi petrol seperti satu perjudian hidup,” katanya merujuk kepada pergaduhan yang sering berlaku di stesen-stesen minyak di negara ini.

SEMUANYA ‘BERJIMAT’Kembali ke hospital, doktor itu menelusuri koridor yang malap dan berwap menuju ke wad Covid-19 di mana Zeinab merawat puluhan pesakitnya.

Banyak hospital di seluruh Lubnan bertindak memadam lampu dan penyaman udara di koridor dan ruang pejabat.

Dengan rakan sekerja yang tidak dapat ke tempat kerja ekoran kekurangan bahan bakar, Zeinab merawat ramai pesakit berbanding biasa. Dia kelihatan sangat letih.

Seperti kebanyakan rakan yang lain, dia tidur di hospital dan hanya pulang ke rumah setiap dua atau tiga hari. Di sudut lain, Zeinab mendapati dia tidak dapat memberikan rawatan yang terbaik kepada pesakit kerana kekurangan ubat dan peralatan.

Di Lubnan hari ini, hospital memberitahu pesakit supaya membawa ubat-ubatan sendiri dan ‘tidak dapat melayan pesakit’ sepenuhnya kerana serba kekurangan.

Dengan sistem kewangan dan perbankan yang lumpuh sejak 2019, ditambah dengan pandemik Covid-19, sektor kesihatan adalah salah satu daripada banyak sektor yang runtuh.

Lubnan berdepan krisis ekonomi terburuk di dunia dalam tempoh 150 tahun, membuatkan penduduk alami kemiskinan.

Dalam krisis yang menyentuh setiap sudut kehidupan, Zeinab dan ramai lagi tertanya-tanya, berapa lamalagi dapat bertahan dengan apa dihadapi ketika ini.

HARGA MAKANAN NAIKSelama beberapa dekad, Lubnan bergantung kepada barang import seperti bahan bakar, ubat-ubatan dan produk makanan. Kerajaan pula menarik kembali subsidi untuk barang-barang tertentu.

Ketika subsidi ditarik, kos asas seperti beras dan kacang meningkat dua kali ganda dalam satu tahun ini dan harga bahan bakar meningkat kerana kebergantungan pada import.

Laporan Pemerhati Krisis Lubnan di American University of Beirut (AUB) pada Julai lalu mendapati, kos bakul makanan asas keluarga di negara ini adalah lima kali ganda tinggi berbanding gaji minimum.

Ketika harga makanan meningkat hingga 400 peratus pada Disember tahun lalu, barang seperti daging dan buah-buahan menjadi barang mewah.-AFP

See author's posts


Pematuhan SOP di sekolah memuaskan

MIRI: Menteri bertanggungjawab bagi Jawatankuasa Pengurusan Bencana Bahagian (JPBB) Miri, Datuk Lee Kim Shin berpuas hati dengan tahap pematuhan Prosedur Operasi Standard (SOP) pencegahan Covid-19 oleh pihak sekolah, guru, pelajar dan ibu bapa di sini.

Beliau yang juga Menteri Pengangkutan telah turun padang melihat sendiri pematuhan SOP sepanjang Perintah Kawalan Pergerakan Pemulihan (PKPP) di Sekolah Menengah Kebangsaan (SMK) Lopeng dan SMK Merbau.

“Hasil lawatan saya pada hari pertama sesi persekolahan dibuka semula hari ini (Rabu lepas), saya berpuas hati dengan tahap pematuhan SOP yang diamalkan  oleh para guru, pelajar dan ibu bapa.

“Selain itu, kehadiran para pelajar pada tahap baik,” katanya di sini.

Sesi persekolahan untuk Tingkatan 5 dan 6 yang mengambil peperiksaan awam dibuka semula Rabu lepas selepas ditutup lebih tiga bulan disebabkan Perintah Kawalan Pergerakan (PKP) yang bermula pada 18 Mac lalu bagi membendung penularan pandemik Covid-19 di seluruh negara yang masih berlaku sehingga semalam.

Sementara itu, tinjauan Utusan Sarawak di SMK Merbau dan SMK St. Columba, dilihat guru mengambil suhu pelajar  bagi memastikan hanya yang sihat dibenarkan masuk ke kelas.

Pelajar juga diminta untuk mencuci tangan dan memakai pelitup muka sebelum masuk ke kelas masing-masing dan memulakan sesi pembelajaran.

See author's posts


Sambutan Hari Gawai Ulu Sibuti sunyi

ADUM LIU

BEKENU: Sambutan Hari Gawai Dayak 2020 di kawasan Ulu Sibuti ternyata berbeza dan sunyi tidak seperti tahun tahun yang lampu.

Utusan Sarawak yang melakukan tinjauan Hari Gawai di Rumah Lingu Jilan pada petang 31 Mei lepas mendapati keadaan dan suasana sunyi yang langsung tidak kedengaran bunyi muzik kebudayaan seperti pukulan gong, gendang dan sapek.

Tuai Rumah Lingu Jilan telah dihubungi awal melalui panggilan untuk memohon kebenaran tentang kehadiran media bagi melakukan tugas laporan Gawai 2020 ketika penguatkuasa Perintah Kawalan Pergerakan Bersyarat (PKPB) ini kerana orang luar tidak dibenarkan masuk ke rumah panjang.

Tinjauan itu mendapati ramai keluarga dan sanak saudara tidak balik kampung Gawai Dayak ekoran penguatkuasa PKPB tidak dibenarkan merentas daerah di Sarawak.

Lazimnya, tahun-tahun yang sudah ketika sambutan Hari Gawai pasti keadaan luar rumah panjang penuh dengan kenderaan dan penghuni mula bersuka ria bersama keluarga masing-masing.

Selain itu, setiap tahun sekitar jam 4 petang setiap pintu rumah di sini akan berkumpul di ‘ruai’ masing-masing untuk upacara ‘miring’ yang merupakan adat kebudayaan kaum Dayak di Ulu Sibuti ini.

Pada tahun ini, Hari Gawai bersama PKPB bahawa penghuni rumah panjang telah memilih untuk adakan ‘miring’ di bilik dan waktu kehendak masing-masing.

Namun itu, sekitar jam 8 malam baharu ada kedengaran suara dan kelibat keriangan di bilik masing-masing.

Keriangan itu hanya berlaku sehingga jam 11 malam dan mulai sunyi semula serta tiada aktiviti ‘ngabang’.

Seorang penduduk rumah panjang dikenali Micheal Sait berkata, penduduk di sini sangat mengikuti arahan PKPB.

Katanya, PKP sejak 18 March sehingga kini bahawa penduduk di sini hanya keluar ke pekan untuk urusan penting sahaja.

Hari-hari yang lain semasa PKP ini penduduk pergi mengusahakan kebun kelapa sawit masing-masing, jelasnya.

See author's posts


Pelajar pasca-siswazah dibenar mulakan aktiviti akademik

PUTRAJAYA: Pelajar pasca-siswazah mod penyelidikan seperti Pengajian Sarjana (Masters) dan Doktor Falsafah (PHD) dibenar untuk memulakan aktiviti akademik dengan kadar segera.

Menteri Kanan (Kluster Keselamatan) Datuk Seri Ismail Sabri Yaakob berkata, Mesyuarat Khas Menteri-Menteri Mengenai Pelaksanaan Perintah Kawalan Pergerakan (PKP) telah meluluskan cadangan yang dibentangkan oleh Kementerian Pengajian Tinggi (KPT) berkenaan pengendalian aktiviti akademik di kampus Institusi Pendidikan Tinggi (IPT) semasa dan pasca PKP.

“Kebenaran ini melibatkan 31,503 pelajar di 462 IPT yang perlu melakukan penyelidikan secara fizikal di makmal, bengkel dan studio reka bentuk kerana memerlukan peralatan khusus,” katanya pada sidang media harian PKPB di sini, semalam.

Mengenai laporan bahawa terdapat sekolah swasta yang berhasrat untuk membuka sesi persekolahan semasa Perintah Kawalan Pergerakan Bersyarat (PKPB), Ismail Sabri berkata semua jenis sekolah tidak dibenarkan beroperasi.

“Sekolah antarabangsa pun, jika mereka buka di Malaysia, mereka perlu patuh kepada undang-undang negara kita dan tiada satu sekolah pun dibenarkan dibuka,” katanya.

Beliau berkata Kementerian Pendidikan akan menyiasat perkara itu dan jika benar terdapat sekolah swasta atau antarabangsa yang beroperasi semasa PKPB, mereka akan diarahkan tutup.

Mengenai rakyat Malaysia yang mempunyai taraf penduduk tetap di luar negara, Ismail Sabri berkata buat masa ini hanya perjalanan satu hala sahaja dibenarkan iaitu untuk mereka yang terkandas di Malaysia kembali ke negara tempat mereka menetap.

“Tetapi kita tidak membenarkan mereka (yang mempunyai taraf penduduk tetap di luar negara) untuk balik semula ke negara kita sehinggalah tamat PKPB,” katanya.– Bernama

See author's posts


PJKM dianjurkan di lebih 177 lokasi

PROGRAM Jelajah Aspirasi Keluarga Malaysia edisi Sarawak diadakan pada 5 hingga 7 Ogos 2022 di Dataran Perayaan Petra Jaya Kuching.

KUCHING: Kementerian Perdagangan Dalam Negeri dan Hal Ehwal Pengguna (KPDNHEP) Negeri Sarawak telah melaksanakan Program Jualan Keluarga Malaysia (PJKM) di lebih 177 lokasi di seluruh negeri ini dengan pengunjung berjumlah 250,231 orang dan jumlah jualan mencecah RM 4.993 juta.

KPDNHEP Sarawak memberitahu, sehingga 31 Julai 2022, PJKM telah dilaksanakan di semua 222 Parlimen meliputi 2,421 lokasi (purata 10 lokasi setiap parlimen) dengan penglibatan dari 271 rakan strategik dan dengan pencapaian jualan sebanyak RM77.270 juta serta pengunjung seramai 4.204 juta orang.

“Sambutan pengguna dan peniaga di semua lokasi PJKM di Sarawak amat menggalakkan yang mana peluang untuk berjimat membeli barang keperluan harian pada harga murah sehingga 20 peratus lebih murah dari harga pasaran dimanfaatkan sepenuhnya oleh penduduk setempat,” kata kenyataan itu ketika mengulas kejayaan PJKM di Dataran Perayaan Kuching.

Pada hari terakhir, pengunjung PJKM berpeluang membeli seekor ayam pada harga RM6.00, Beras  10kg pada harga RM15.00 dan sepapan telur ayam Gred B pada harga RM7.00 semasa sesi Happy Hour.

“Dari maklumbalas yang diterima, rata-rata menyambut baik dan meminta PJKM ini diteruskan secara berkala serta mengakui bahawa harga barang-barang yang dijual di PJKM dapat meringankan bebanan kos sara hidup rakyat dalam situasi sekarang ini,” ujarnya.

Antara lokasi PJKM di Sarawak meliputi Kuching, Sri Aman, Saratok, Sibu, Mukah, Belaga, Bintulu, Miri, Limbang, Kabong, Kapit, Santubong, Samarahan, Serian, Sibuti, Serian, Kota Samarahan, Sibuti dan Lawas

KPDNHEP menggalakkan rakyat negeri Sarawak untuk merebut peluang ini dalam merancang pembelian keperluan rumah dan seterusnya berjimat dari tawaran yang diberikan melalui PJKM di lokasi yang berdekatan dengan mereka.

PJKM yang telah dilancarkan secara rasminya oleh Perdana Menteri Malaysia, Dato’ Sri Ismail Sabri Yaakob, pada 2 Disember 2021 di Lembah Pantai, Kuala Lumpur kini diteruskan menjadi sebahagian dari program Jelajah Aspirasi Keluarga Malaysia edisi Sarawak yang diadakan pada 5 hingga 7 Ogos 2022.

Oleh NUR AIN OTSMAN

See author's posts


Nancy janji lakukan terbaik untuk Santubong

SHAHRUL QAIZAT

KUCHING: Dato Sri Nancy Shukri berjanji akan melakukan yang terbaik untuk penduduk kawasan Parlimen Santubong selain usaha untuk terus mengekalkan kerusi itu di tangan Gabungan Parti Sarawak (GPS).

Beliau juga berharap penyandang kerusi Santubong, Dato Sri Wan Junaidi Tuanku Jaafar memberi sokongan kepadanya sepanjang tempoh kempen Pilihan Raya Umum ke-15 ini.

“Saya ingin mengucapkan terima kasih kepada Premier Sarawak atas peluang dan kepercayaan beliau berikan kepada saya untuk bertanding di Parlimen Santubong.

“Saya juga ingin berterima kasih kepada Dato Sri Wan Junaidi kerana beliau dan pasukannya sudah melakukan kerja yang sangat baik di Parlimen Santubong.

“InsyaAllah saya akan lakukan yang terbaik untuk memenangi kerusi Parlimen Santubong dan saya berharap Dato Sri Wan Junaidi akan memberikan sokongan kepada saya sepanjang tempoh berkempen,”katanya.

Beliau berkata demikian ketika ditemui pemberita selepas majlis Penyerahan Watikah Calon GPS bagi PRU-15.di Ibu Pejabat Parti PBB Jalan Bako, Petra Jaya hari ini.

Terdahulu, Pengerusi GPS, Datuk Patinggi Tan Sri Abang Johari Tun Openg mengumumkan Nancy berpindah ke Santubong daripada kerusi Batang Sadong yang disandangnya.

Wan Junaidi sebelum ini melahirkan hasrat untuk berundur.

Pengganti Nancy di Parlimen Batang Sadong pula adalah muka baharu, Rodiyah Sapiee.

See author's posts


Indikator tunjuk negara berada di landasan terbaik

KUALA LUMPUR: Indikator semasa jelas menunjukkan bahawa Malaysia kini berada di landasan terbaik untuk pulih daripada krisis kesihatan dan ekonomi yang melanda negara sejak dua tahun lepas, kata Perdana Menteri Datuk Seri Ismail Sabri Yaakob.

Beliau berkata, antara indikator utama adalah prestasi eksport Malaysia yang berdaya tahan dengan nilai eksport melebihi RM100 bilion pada Disember 2021, yang mana pencapaian ini mencatatkan rekod baharu mencecah RM123.8 bilion dan berkembang 29.2 peratus, tahun ke tahun.

“Dewan Perniagaan Amerika Malaysia (AMCHAM) mengesahkan firma-firma Amerika Syarikat melabur sebanyak RM165.73 bilion dengan lebih 130,000 peluang pekerjaan telah diwujudkan di mana 90 peratus daripadanya diisi rakyat tempatan.

“Kementerian Perdagangan Antarabangsa dan Industri (MITI) (juga) telah meluluskan RM109.1 bilion dalam tempoh 100 hari pentadbiran saya bagi meningkatkan pelaburan asing dalam sektor pembuatan dengan unjuran 25,000 peluang pekerjaan,” katanya di laman Facebook beliau, semalam.

Ismail Sabri juga menegaskan bahawa kerajaan akan terus meningkatkan taraf hidup Keluarga Malaysia melalui pelbagai inisiatif dan program yang melibatkan pelaburan tempatan dan luar negara.

Menurutnya, semua inisiatif yang sedang dilaksanakan membolehkan kadar pengangguran pada Disember 2021 turun kepada 4.2 peratus berbanding 4.3 peratus pada November 2021 berikutan pembukaan lebih banyak sektor ekonomi dan sosial.

“Projek terbaharu yang dilaksana oleh Pihak Berkuasa Pelaksanaan Koridor Utara (NCIA), iaitu Kedah Rubber City (KRC) bakal menarik pelaburan kira-kira RM10 bilion dan sudah mencecah RM4,000 bilion setakat ini.

“Selain itu, KRC juga mewujudkan 7,000 peluang pekerjaan baharu kepada Keluarga Malaysia,” katanya.

Perdana Menteri menambah menerusi inisiatif JaminKerja Keluarga Malaysia (JaminKerja), kerajaan akan menyediakan kira-kira 600,000 peluang pekerjaan dengan peruntukan berjumlah RM4.8 bilion.-Bernama

See author's posts


Uggah yakin GPS pertahan Betong

SPAOH: Pengarah Pilihan Raya Gabungan Parti Sarawak (GPS), Datuk Amar Douglas Uggah yakin calon GPS Parlimen Betong, Dr Richard Rapu mampu menang pada Pilihan Raya Umum ke-15 (PRU-15), Sabtu ini.

“Saya sangat berpuas hati dengan sambutan hebat kepada calon kami Dr Richar setakat ini. Orang yang kita temui sangat gembira dan bersemangat dengan GPS dan Dr Richard.

“Ada yang sangat emosional, berikrar untuk memberi sokongan kepada GPS. Saya percaya kita akan mengulangi kejayaan seperti di kerusi Dewan Undangan Negeri (DUN) Bukit Saban, Layar dan Saribas pada pilihan raya negeri tahun lalu,” katanya.

Uggah yang juga Timbalan Premier berkata demikian dalam pertemuan dengan ahli Jawatankuasa Kemajuan dan Keselamatan Kampung (JKKK) serta ketua-ketua kampung dari kampung Melayu di sini.

Di sebalik keyakinan itu, beliau mengingatkan semua supaya tidak leka dan mesti terus bekerja keras untuk mengekalkan momentum kecemerlangan GPS sebelum ini.

Katanya, pengundi serta rakyat di Parlimen Betong mempunyai segala perancangan pembangunan yang bakal diperoleh dengan kemenangan GPS nanti.

GPS katanya melalui Agensi Pembangunan Bahagian Betong (BDDA) sedang dalam proses melaksanakan projek dan program pembangunan bernilai RM200 juta masing-masing di DUN Layar, Bukit Saban dan Saribas.

“Tahun depan kita akan memperhalusi dan memutuskan keutamaan dalam perancangan projek-projek di BDDA. Janganlah kita meletakaan undi pada calon bukan dari wakil GPS,” katanya.

Uggah yang juga ADUN Bukit Saban berkata undi untuk calon GPS di Betong juga undi untuk Premier Sarawak, Datuk Patinggi Tan Sri Abang Johari Tun Openg yang mengetuai GPS.

“Beliau bertanggungjawab ke atas banyak perkara baik yang sedang kita nikmati di negeri ini. Mari kita terus memperkukuhkan lagi kerajaan GPS kita dengan mempunyai lebih ramai wakil di Dewan Rakyat,” katanya.

Dr Richard dalam ucapannya pula berkata beliau sangat berterima kasih atas semua bantuan serta sokongan yang diberikan.

Katanya, jika menang, dia antara lain mahu memajukan Spaoh berganding bahu bersama Uggah supaya ia boleh dinaikkan ke sebuah daerah penuh dalam masa terdekat.

Sementara itu, ketika melawat rumah panjang Rumah Jame Unggot di Lubok Kelampu di Paku di sini malam tadi, Uggah memberitahu hadirin Iban bahawa jika pembangkang berjaya menawan Betong, tidak mudah untuk merampasnya semula pada pilihan raya akan datang.

Lebih teruk lagi, katanya, rakyat akan dibiarkan sendiri kerana pembangkang atau Bebas tidak mampu untuk membantu mereka.

Uggah berkata kerajaan GPS telah menyediakan banyak bantuan kepada penduduk luar bandar.

“GPS memperuntukkan sejumlah RM50 juta setiap tahun untuk skim pinjaman rumah panjang. Setiap pemohon yang layak akan mendapat RM30,000 pinjaman tanpa faedah untuk membina atau membaiki unit rumah panjang,” katanya.

Oleh ADI SAFARMAN

See author's posts


Petronas Gas jangka tidak terjejas cabaran semasa

KUALA LUMPUR: Petronas Gas Bhd menjangkakan cabaran dan ketidaktentuan pasaran semasa tidak akan memberi kesan kepada prestasinya berikutan kebanyakan perniagaannya disokong oleh kontrak jangka panjang dan aliran perolehan yang stabil.

Pengarah Urusan dan Ketua Pegawai Eksekutif, Kamal Bahrin Ahmad berkata, prestasi operasi dan model perniagaan syarikat itu kekal kukuh dengan tarif Tempoh Pengawalseliaan 1 (RP1) dijangka memberi kepastian kepada perolehannya untuk tempoh tiga tahun akan datang.

“Mengenai masa depan, hasrat kami kekal untuk menjadi rakan penyelesaian kepada pelanggan sedia ada. Di samping mengekalkan prestasi operasi yang baik dalam semua aset kami, kami komited untuk memastikan projek siap tepat pada masanya untuk memenuhi komitmen kepada pelanggan baharu,” katanya dalam kenyataan semalam.

Mengenai prestasi Petronas Gas pada 2019, Kamal Bahrin berkata syarikat itu mengakhiri tahun tersebut dengan prestasi yang patut dipuji dengan mengumumkan jumlah dividen 82 sen sesaham bagi tahun itu termasuk dividen khas 10 sen sesaham, yang diterjemahkan kepada nisbah pembayaran dividen 84 peratus berbanding 79 peratus pada 2018, iaitu yang tertinggi dalam sejarahnya.

“Daya tahan Petronas Gas adalah hasil daripada kecemerlangan operasi dan komersial yang dipacu oleh program yang sedang dilaksanakan — 301Q99 Pushing Forward.

“Dengan mematuhi rancangan ini dan memajukan inisiatif pertumbuhan kami, kami akan terus berkembang daripada kekuatan kepada kekuatan, menjadi organisasi lebih efisien yang bersedia untuk liberalisasi pasaran dan cabaran yang wujud,” katanya.

Kamal Bahrin berkata syarikat itu turut terbukti sebagai pengendali yang berhati-hati dan berkebolehan menerusi peralihan lancar daripada tidak dikawal selia kepada Akses Pihak Ketiga (TPA) dikawal selia yang baharu, tahun lepas.

Keuntungan bersih Petronas Gas bagi tahun kewangan berakhir 31 Dis, 2019 meningkat kepada RM1.93 bilion daripada RM1.79 bilion yang direkodkan pada 2018.

Perolehan bagaimanapun rendah kepada RM5.45 bilion daripada RM5.49 bilion. – Bernama

See author's posts


STA mohon tempoh 12 bulan laksanakan SST

KUCHING: Pengerusi Persatuan Kayu Sarawak (STA), Dato Henry Lau berharap Kerajaan Sarawak dapat memberi tempoh 12 bulan kepada STA bagi melaksanakan Cukai Jualan dan Perkhidmatan (SST).

Pada masa sama membenarkan pendekatan fasa untuk meningkatkan cukai secara perlahan dalam tempoh dua tahun dengan tidak mengenakan kadar cukai semasa yang ditetapkan.

Menurut beliau, industri perkayuan tidak bersedia dengan SST mendadak antara satu hingga 2.5 peratus yang dikenakan ke atas eksport produk kayu terpilih berkuat kuasa 1 April ini.

Antaranya, kayu gergaji, venir, serpihan kayu, papan partikel dan papan gentian dan papan lapis.

“Ahli kami hanya menerima pemberitahuan untuk mendaftar SST pada 21 Mac 2023, walaupun keputusan untuk mengenakan SST telah dibuat pada Oktober 2021.

“Cukai baharu ini ke atas produk kayu terpilih boleh membawa kesan meluas kepada industri perkayuan hiliran, termasuk peningkatan kos pengeluaran, penurunan daya saing dan bahagian pasaran mengurangkan pelaburan, pengecilan saiz industri perkayuan hiliran dan akhirnya kehilangan hasil bagi Kerajaan Sarawak.

“Hal ini akan menjejaskan dan mempertaruhkan kelangsungan industri perkayuan hiliran, apatah lagi untuk mencapai sasaran eksport Kerajaan Sarawak sebanyak RM6 bilion dalam produk kayu nilai tambah menjelang 2030,” jelasnya.

Beliau berkata demikian pada sidang media Laporan mengenai Kerja-kerja STA pada mesyuarat agung tahunan persatuan itu di Wisma STA di sini, hari ini.

Dato Henry Lau  disamping itu turut menggesa Kerajaan Negeri untuk mempercepat proses kemasukan pekerja asing yang pengambilannya tidak hanya tertumpu dari Indonesia sahaja sebaliknya juga dari negara lain.

“Kerajaan Sarawak perlu mempertimbangkan pengambilan pekerja asing dari negara lain seperti Bangladesh, Nepal dan Myanmar bagi memenuhi keperluan mendesak untuk tenaga kerja dalam industri ini.

“Dasar Sarawak yang hanya mengambil pekerja dari Indonesia sahaja telah menambah isu kekurangan pekerja am, keadaan yang jika dibiarkan boleh menjejaskan reputasi Sarawak dalam kelestarian dan kesinambungan pengeluaran untuk eksport.

“Isu ini dan isu-isu mendesak lain yang dihadapi oleh industri telah diketengahkan kepada Datuk Gerawat Gala, Timbalan Menteri di Jabatan Premier (Buruh, Imigresen dan Pemantauan Projek) dalam sesi dialog pada April 2022,” katanya.

Oleh RYNNA SHA’ERRA

See author's posts


Dato Sri Tiong diharap bantu infrastruktur pelancongan Sarawak

KUCHING: Menteri Pelancongan baharu dalam Kerajaan Perpaduan, Dato Sri Tiong King Sing diharap dapat membantu serta menyediakan infrastruktur pelancongan di Sarawak.

Menteri Pelancongan, Industri Kreatif dan Seni Persembahan Sarawak Dato Sri Abdul Karim Rahman Hamzah berkata ini kerana pembinaan infrastruktur pelancongan di Sarawak memerlukan peruntukan yang besar.

“Kita berharap Dato Sri Tiong tidak akan melupakan Sarawak dari sudut pembangunan pelancongan.

“Saya yakin rakyat Sarawak yang menjadi menteri di peringkat Persekutuan tidak akan pernah melupakan negeri kelahirannya,”katanya.

Beliau berkata demikian pada sidang media selepas melancarkan Portal dan Aplikasi Pelacongan Sarawak (Travel Apps) yang baharu, di sini, hari ini.

Abdul Karim berkata pihaknya juga akan mengadakan kunjungan hormat kepada Menteri Pelancongan itu bagi membincangkan perkara berkenaan dalam waktu terdekat.

Terdahulu dalam ucapannya pada majlis itu, beliau berkata menerusi melalui Travel Apps, terdapat empat modul kandungan baharu diperkenalkan iaitu Tapak Pemandangan, Taman Negara dan Rizab Alam Semula Jadi, Jejak Makanan dan Modul Permainan Interaktif.

“Aplikasi yang dibangunkan sejak 2020 itu kini telah ditambah baik dan boleh dimuat turun dari Google Play Store dan Apple Store.

“Portal dan Aplikasi Pelancongan Sarawak adalah kemuncak usaha Kementerian Pelancongan, Industri Kreatif dan Seni Persembahan, Lembaga Multimedia Sarawak (SMA), Lembaga Pelancongan Sarawak dan UNIMAS untuk menghasilkan laman web generasi akan datang dan aplikasi peranti pintar untuk pelancong yang datang ke Sarawak.

“Saya mengharapkan lebih banyak inisiatif transformasi digital yang akan meningkatkan kecekapan dan produktiviti sektor pelancongan di Sarawak,” katanya.

See author's posts


Jangan ambil mudah pandemik Covid-19

KUCHING: Rakyat Sarawak diingatkan dan diberi amaran supaya tidak mengambil
mudah pandemik Covid-19 dan mempelajari apa yang terjadi ke atas negara Itali
sehingga menyebabkan kematian melebihi 11,000 orang dalam masa sebulan.

Menteri Kerajaan Tempatan dan Perumahan Dato Sri Dr Sim Kui Hian
mengingatkan jumlah kematian akibat Covid-19 di negara itu meningkat secara
drastik daripada 17 kes pada Februari dan sekarang sudah melebihi 11,000 kes.

“Ini adalah bukti kerana rakyat ingkarnya. Semasa Perintah Kawalan Pergerakan
(PKP) mula dilaksanakan di negara itu, rakyatnya membantah dan ingkar.

“Sebab itu kita sentiasa meminta orang ramai untuk kekal di rumah sepanjang
tempoh PKP yang dilaksanakan untuk memutuskan rantaian wabak Covid-19.

“Jika ini tidak dikawal dalam masa beberapa minggu, kita mungkin akan
berlaku seperti negara itu, dan sebab itu PKP dilaksanakan,” tegasnya pada
sidang media selepas mesyuarat Jawatankuasa Pengurusan Bencana Negeri (JPBN)
berkenaan Covid-19 di sini, semalam.

“Jadi mesej di sini ialah kita tidak mahu apa yang berlaku di Itali
berlaku kepada kita di Sarawak. Sila faham dan jangan keluar dan bergerak jika
tidak ada keperluan.

“Untuk menghentikan virus bukan hanya bergantung kepada ujian PCR, tetapi
termasuk mematuhi PKP kerana ini akan membantu meratakan lengkung statistik
jangkitan.

“Ini hanya kesulitan selama dua hingga tiga minggu, tetapi jika ia
sudah dikawal, kita sudah tentu dapat kembali kepada hidup normal secepat
mungkin,” jelasnya.

Beliau juga memberi amaran jika ramai rakyat Sarawak dijangkiti, adakah
mereka tidak bimbang dengan doktor perubatan yang perlu mengambil risiko
keselamatan untuk merawat pesakit yang dijangkiti.

“Di Itali kira-kira 60 doktor telah mati, manakala di Sarawak terdapat
hanya ada empat orang doktor pakar penyakit berjangkit dan mereka ini melihat
pesakit setiap hari. Fikirkan apa akan jadi jika kita kehilangan mereka akibat
virus ini.

“Marilah kita kekal bersama dalam perjuangan ini dengan memainkan
peranan kita, kerana kita mahu semua orang selamat daripada wabak maut ini,”
katanya.

Sim dalam masa yang sama menjelaskan tiga sekeluarga yang maut akibat
Covid-19 bukanlah daripada ahli keluarga yang telah bercuti di Itali.

“Saya tidak pernah menyatakan keluarga itu pergi ke Itali untuk
bercuti, saya hanya mengatakan ia adalah diimport dari Itali apabila seseorang
yang pergi ke Itali untuk bercuti dan mengakibatkan keluarga itu dijangkiti
virus itu,” katanya mengulas mengenai laporan berita terdahulu.

Beliau juga berkata dalam kumpulan keluarga itu, 27 ahli keluarga atau
saudara mara telah dijangkiti dan seorang sedang diintubasi.

Terdahulu Jawatankuasa Pengurusan Bencana Negeri (JPBN) melaporkan ibu
meninggal pada 18 Mac, anak perempuannya pada 21 Mac dan anak lelakinya
meninggal dunia pada 23 Mac.

See author's posts


DUN bersidang semula Selasa depan

KUCHING: Persidangan Dewan Undangan Negeri (DUN) akan disambung semula pada Selasa (29 November) susulan pengisytiharan cuti umum pada Isnin depan.

Setiausaha DUN Pele Peter Tinggom menerusi kenyataan hari ini memaklumkan, ia selaras dengan peruntukan Peraturan Mesyuarat 6(2), Peraturan-Peraturan Mesyuarat Dewan Undangan Negeri Sarawak.

“Bertepatan dengan pengumuman pelantikan Perdana Menteri yang baharu, dan selaras dengan peruntukan Peraturan Mesyuarat 6(2), Peraturan-Peraturan Mesyuarat Dewan Undangan Negeri Sarawak, *..bahawa tidak mudah untuk Dewan bermesyuarat pada hari yang ditetapkan…” laitu pada Isnin, 28 November 2022.

“Maka, tarikh persidangan Mesyuarat Ketiga bagi Penggal Pertama Dewan Undangan Negeri Sarawak Kesembilan Belas yang telah ditetapkan pada Isnin, 28 November 2022 sehingga hari Rabu, 30 November 2022 telah ditangguhkan pada Selasa, 29 November 2022 sehingga Khamis, 1 Disember 2022,”katanya dalam satu kenyataan media sebentar tadi.

Sementara itu, Pejabat Premier Sarawak menerusi kenyataan telah memutuskan untuk mengisytiharkan satu (1) hari cuti umum pada 28 November 2022 selaras dengan pengumuman sama Perdana Menteri yang baharu dilantik pada malam tadi.

Oleh AZREEN KERIA

See author's posts


Gendang Pampat main asal Iban

SENI musik Gendang Pampat nyangka enda tentu ditemu nembiak rebak baru enggau bansa bukai ke diau di mengeri taja pan iya nya sebengkah seni bansa Iban ke nyadi sebengkah bansa pengabis besai nguan Bumi Kenyalang.

Seni musik  Gendang Pampat patut dipeturun nyadi sebengkah penyelai main asal ke berega dalam pupu raban bansa Iban lalu patut mega dipandang suah agi ukai semina ngagai temuai indah  menga ngagai peranak Sarawak ke datai ari mayuh bengkah bansa.

Sedarka pekara nya enggau ketegal pengerindu ke chukup dalam ba Gendang Pampat, Donald Bada, 48, enda malik ke belakang lebuh iya enggau sekeda bakih ke bukai numbuhka Gerempung  Gendang Pampat Sereta Main Asal Iban Kuching (PGPSMAIK).

PGPSMAIK ke ditumbuhka dalam taun  2019  nya sebuah gerempung ke udah direjister enggau Opis Pengerejister Gerempung Bansa tauka  ROS ke diraban  32 orang betuaika  Donald dibantu Mandal iya  Kunyu Mugang seraya Kaban Kunsil  Negeri Layar Gerald Rentap Jabu nyadi Patron enggau Nicholl Ragai Lang nyadi penyading penemu gerempung nya.

Ngenang bakani Donald ari Gua Sukat, Sri Aman rinduka seni gendang nya, semua nya berengkah ari pengerindu ke dalam ba Gendang Pampat kenyau ari mit.

Maya begendang lebuh rami di rumah panjai menya nyengkaum gawa diatu nyadi tuju iya ngambi peluang nguji belajar seni tabuh nya.

Taja udah ngembuan pengawa tetap di bandar, Donald nganggap pengerindu iya ba seni Gendang Pampat patut diteruska sereta diangkat ngagai tikas ke  lebih tinggi.

PENATAI GENDANG PAMPAT

Bakani palu gendang chara bebala mayuh nya disebut Gendang Pampat?  Iya bepun ari pengawa nampar tauka malu kulit gendang ke dikumbai mampat tauka malut ngembuan tuju kena nutup ruang ba semua bunyi palu gendang ke bebida sereta ngambika iya bebunyi chara serebak.

Seni penyelai pemandang tabuh nya bepanggai ba ketebung iya nya sebengkah kereban tabuh asal bansa Iban enggau tabuh nya nyengkaum sekeda bansa tabuh bebida nitihka bengkah pengawa tauka gawa.

“Menya Gendang Pampat suah iya dimain maya gawa baka miring tauka besimah  maya rami gawai ke diatur di tanju  rumah panjai  di perabung enggau di dalam rumah tang  diatu di bandar iya dimain nyadika waris seni budaya idup ke patut diidupka baru olih sekeda gerempung tauka agensi .

Palu gendang kena nyambut temuai maya pengerami nya  lembut sereta nyamai tang lebuh kena tabuh gawai,  ayun palu nya lebih deras sereta kasar indah maya Gawai di tanju bisi sebengkah tabuh ke tau dikereja ba pengerami bukai,” terang  Donald bekaul enggau penatai  gendang nya.

Penyampau sida ke malu  gendang ketebung ba genap sesyen pemandang nya ambis mimit lima iku enggau selebuan setawak, udah nya tujuh enggau selebuan setawak, sembilan enggau selebuan setawak, sebelas enggau  selebuan setawak tang orang ke nebah gendang pampat meseti angka ganjil.

BETAMPUNG …

See author's posts


Dr. Sim pacu pembangunan Batu Kawah

PEMBANGUNAN terus rancak seperti ‘cendawan selepas hujan’ di kawasan Dewan Undangan Negeri (DUN) Batu Kawah, sejak Profesor Dato Sri Dr Sim Kui Hian, 56,  menjadi wakil rakyat di konstituensi terbabit.

Perubahan besar di Batu Kawah dan di seluruh negeri di bawah kerajaan Gabungan Parti Sarawak (GPS) member keyakinan kepada beliau untuk mempertahankan kerusi Batu Kawah di dalam Pilihan Raya Negeri Ke-12 ini.

Beliau yang juga Presiden Parti Rakyat Bersatu Sarawak (SUPP)  dan juga Menteri Kerajaan Tempatan dan Perumahan Sim telah bekerja keras bagi membawa pembangunan dan menaik taraf kehidupan penduduk di kawasan tersebut.

Malah beliau juga menggalas tanggungjawab lain, misalnya Tugas sebagai menteri yang bertanggungjawab untuk Majlis Bandar Raya Kuching Selatan, Jabatan Pengairan dan Saliran Sarawak, dan Jabatan Perkhidmatan Pembetungan Sarawak;  selain hal-hal  yang berkaitan dengan Jabatan Kesihatan dan Jabatan Bomba dan Penyelamat (kedua-duanya adalah agensi Persekutuan) di Sarawak.

Namun demikian, sebagai seorang pakar kardiologi, Dr. Sim tidak pernah melepaskan profesionnya dan beliau masih kerap membuat lawatan ke Pusat Jantung Hospital Umum Sarawak (HUS), sebagai perunding kanan pakar kardiologi pelawat. Malah beliau adalah orang yang bertanggungjawab menubuhkan Jabatan Kadiologi HUS pada tahun 2001.

Jabatan ini telah berkembang secara progresif sebagai pusat kardiologi (Pusat Jantung HUS) dengan kemudahan tersendiri di Kota Samarahan dan pusat latihan yang diiktiraf untuk pakar bedah kardiotoraks, di mana beliau adalah penasihat di Pusat Penyelidikan Klinikal SGH dan juga ahli lembaga Penyelidikan Klinikal Malaysia (CRM), serta profesor tambahan di Fakulti Perubatan dan Sains Kesihatan, Universiti Malaysia Sarawak (UNIMAS).

Anak kepada Allahyarham Tan Sri Datuk Amar Sim Kheng Hong yang merupakan Timbalan Ketua Menteri Sarawak  (1974 – 1991), beliau menyertai politik dan bukannya menjadi pakar kardiologi sepenuh masa  agar beliau boleh membina lebih banyak hospital untuk menampung populasi yang semakin meningkat di Sarawak.

Hari ini, Dr. Sim bukan sahaja membina hospital tetapi kemudahan infrastruktur untuk kawasannya yang sekali gus memacu lebih banyak pembangunan kepada kawasan Batu Kawah.

PROJEK PEMBANGUNAN

Antara projek tersebut termasuklah menaik taraf sistem saliran berjumlah RM244 juta yang merangkumi tebatan banjir, tambak dan pembersihan sungai (20 km), penyelenggaraan dan naik taraf jalan sebanyak RM30 juta termasuk lampu isyarat, pembesaran jalan, pemasangan pagar dan penghadang, pembahagi jalan dan laluan pejalan kaki, jambatan (300 km), naik taraf jalan batu kelikir sepanjang 41 KM melibatkan 1,200 rumah, 900 lampu jalan dan 53 kamera litar tertutup (CCTV).

Kerja menaik taraf paip air diperluaskan ke kawasan perumahan dengan nilai keseluruhan MR2.5 juta, manakala bagi Kemudahan Rekreasi dan Sukan, terdapat lima taman dan tiga padang futsal dibina dengan kos RM13.5 juta.

Sejak pandemik Covid-19 melanda, subsidi pertanian turut diberikan kepada petani berjumlah RM2.6 juta, naik taraf jalan kampung RM 3.9 juta, geran UNIFOR untuk kuil dan gereja RM4.0 juta dan taman Tepi Sungai Batu Kawah RM 22.8 juta. Dr. Sim turut merealisasikan pembinaan 11 buah dewan pelbagai jenis, satu dewan sukan dan balai raya dengan kos RM19 juta.

Beliau turut membantu menaik taraf Klinik Kesihatan Batu Kawah dan Klinik 1 Malaysia termasuk program penambahbaikan Rumah Rakyat Miskin melibatkan 185 rumah.

Penaiktarafan Klinik Kesihatan Batu Kawah datang pada masa yang tepat kerana kawasan itu dibuka untuk menampung kecemasan vaksinasi Covid-19 di mana dalam tempoh enam minggu, 7,000 dos telah diberikan.

Sentiasa meninjau nasib rakyat, Dr. Sim berkata beliau berharap untuk membina lebih banyak rumah mampu milik di Batu Kawah memandangkan permintaan dan harga rumah melambung tinggi .

Mercu tanda terbaharu ialah Taman Tebing Sungai, dengan kerja pembinaannya bermula pada 2018,  bakal disiapkan dalam empat fasa dan akan mengubah landskap kawasan sungai, manakala  sebuah jambatan di paras setinggi lapan tingkat akan menghubungkan dua binaan di taman itu dari Pekan Lama Batu Kawa ke Kampung Rantau Panjang seluas 15.6 ekar.

Projek pertama seumpamanya di negeri ini, Sky Window setinggi 30 meter bersamaan dengan bangunan setinggi 10 tingkat boleh diakses melalui tangga atau lif bagi orang ramai menikmati pemandangan menakjubkan di Batu Kawah.

Dr Sim berkata tanpa projek landskap ini, kawasan itu hanya akan menjadi sebidang tanah terbiar yang terletak di bawah jambatan jalan raya tetapi kini, tanah terbiar ini diubah menjadi taman, dengan reka bentuk unik dan sepanjang 2 km laluan pejalan kaki dari satu hujung, kuil masyarakat Cina di Bazar Lama Batu Kawa sehingga ke Kampung Rantau Panjang di hujung sebelah lagi.

Projek Taman Tebing Sungai Batu Kawah dibahagikan kepada lima fasa dengan fasa pertama dan kedua dibiayai Kerajaan Sarawak dengan kos RM8.8 juta dan Majlis Perbandaran Padawan sebagai agensi pelaksana. Dua fasa pertama telah selesai.

MENANGANI COVID-19

Mengenai kesukaran menjalankan kerja kementeriannya, Dr. Sim yang juga penasihat Jawatankuasa Pengurusan Bencana Negeri Sarawak (SDMC) berkata,  beliau bersyukur kerana beliau seorang doktor dan memahami bagaimana pandemik Covid-19 akan menjejaskan orang ramai.

Beliau akan mengakses setiap hari dalam platform media sosialnya untuk mendidik orang ramai tentang perkara yang boleh dan tidak boleh dilakukan bagi  menangani wabak itu. Malah beliau sendiri melakukan ujian kendiri untuk memastikan beliau mempunyai tahap kesihatan yang baik kerana tidak orang di sekeliling  dijangkiti.

Beliau berkata, mematuhi Prosedur Operasi Standard (SOP) daripada SDMC dan memastikan bahawa seseorang itu mengamalkan kebersihan  dapat menjauhkan Covid-19. Walaupun berhadapan kekangan bekerja semasa pandemik, Dr. Sim berkata beliau berjaya menyesuaikan diri dengan norma baharu.

Masih tinggal bersama ibunya, Dr. Sim telah berkahwin dengan Profesor Madya, Datin Enn Ong. Pasangan itu dikurniakan dua anak lelaki.

Oleh CONNIE CHIENG

See author's posts


Patuhi SHMMP sempena Aidilfi tri, Gawai

AKUN GIMAN

KAPIT: Kerajaan menerusi Kementerian Perdagangan Dalam Negeri Hal Ehwal Penggunaan (KPDNHEP) prihatin terhadap isu kenaikan kos sara hidup menerusi pelbagai inisiatif bagi memastikan harga barangan stabil.

Pegawai KPDNHEP Kapit, Al Redzamani Abdul Razak berkata, ketika Perintah Kawalan Pergerakan Bersyarat (PKPB) KPDNHEP telah menguatkuasakan Skim Harga Maksimum Musim Perayaan (SHMMP) Hari Raya Aidilfitri dan Hari Gawai Dayak 2020.

Menurutnya, ia bertujuan untuk memastikan harga barangan terpilih terkawal dengan penepatan harga siling.

“Saya ingin mengingatkan para peniaga dan peruncit supaya mematuhi Peraturan dan Peraturan Perdagangan KPDNHEP bagi memastikan harga yang adil untuk kepentingan pengguna.

“Saya juga mengingatkan petugas penguatkuasa KPDNHEP di lapangan untuk memantau penawaran, permintaan dan kawalan harga.

“Orang ramai boleh melaporkan jika terdapat mana peniaga yang didapati tidak mematuhi SHMMP. Aduan boleh dibuat menerusi talian hotline di 1-800-886-800 atau Portal e-aduan di http: // e-aduan. kpdnhep.gov.my atau dalam talian di WhatsApp 019-2794317 atau kunjungi pejabat Kementerian supaya tindakan sewajarnya dapat diambil,” tegasnya.

Terdahulu, KPDNHEP mengumumkan senarai barangan terpilih SHMMP Hari Raya Aidilfitri dan Gawai Dayak 2020.

SHMMP Hari Raya Aidilfitri 2020 bermula pada 20 Mei hingga 3 Jun depan dengan sembilan jenis barangan disenaraikan.

Antaranya ialah ayam hidup, ayam standard, ayam super, daging lembu import, telur ayam gred A, B dan C, kelapa biji di peringkat pemborong dan kelapa parut di peringkat peruncit.

Manakala, SHMMP Hari Gawai Dayak berkuatkuasa mulai 28 Mei hingga 3 Jun dengan 10 jenis barangan yang disenaraikan.

Ayam hidup, ayam standard, ayam super, kepak ayam, ayam tua, telur ayam gred A, B dan C, daging babi (perut), dan daging babi (daging dan lemak) adalah barangan tersenarai.

See author's posts


PUISI

Ceritera seorang lelaki tua

Menenggek sepi di gigi tangga

Merenung basikal tua

Yang hampir reput dimamah karat

Dahulu basikal inilah kebanggaanku

Sumber rezeki menyara keluarga

Ke hulu ke hilir membawa beban

Demi sesuap nasi

Deringan locengnya

Alunan kayuhannya

Dari kejauhan

Pasti didengari

Menggamit keriangan anak-anak

Oh, usianya dah lanjut

Ancaman peredaran masa

Basikal tua ini dan kisahnya

Terperuk diam seribu bahasa

Terpadam dalam kenangan

Kaulah basikal tuaku

Sentiasa menjadi kesayanganku

Melihat engkau untuk menyelami diriku

Merenung sisa-sisa waktu

Adakah aku juga akan sepertimu

Apabila tiba masanya nanti.

William Muge Anak Acheh

SMK Matang Hilir

Alam tersergam indah

Ciptaan tulus kurniaan yang Esa

Penenang hati yang gundah gulana

Memberi seribu ketenangan sanubari

Membuat hati sentosa sentiasa

Syukur di atas kurnia-Nya

Menikmati alam indah nan damai

Peliharalah alam sekitar

Agar dapat sentiasa dirahmati

Warisan generasi masa mendatang

Menjadi pelapis kesejahteraan alam

Nur Haniza Jamil

Dewan Bahasa dan Pustaka Cawangan Sarawak

9 Mac 2022

Saat menunggu kelahiranmu

Aku selalu dan senang melihat kerdipan bintang di langit malam

Menghilang resah detik engkau memasuki sembilan purnama

Mencari hut pengganti hamal

menjadi tanda bermula musim bunga di hemisfera utara

Mentari saat ini terbitnya seakan tepat di ufuk timur

Melakar edar membulat di atas jumantara

Zawal ini engkau hadir ke dunia

dengan laungan azan tanda gelincir kiraan waktu pertama

Menghadiah senja di langit barat nan indah dipandang mata

Separa Syaaban yang bakal membias cahaya terang purnama

Yang terkadang hilang di sebalik awan – awan hitam

Mengiringi sang bulan yang tidak terlihat mendekati saat tuanya

menyantuni Ramadan, jauza dan sartan gah memberi kilauan menandakan ia tetap ada

Wahai Al – Babadur, ketahuilah anakku lahir saat ini

Wahai Al-Mintaka, amanahku adalah seorang puteri

Wahai sang kejora, kuatkanlah kilauan di langit barat agar tidak tersesat di gelap dunia

Inginku khabarkan hingga ke pinggir alam yang tetap berkembang ini

Hanya aku punya rasa gembira saat engkau lahir ke dunia

Dengan melihat tanda kebesaran ciptaan -Nya

Lahirlah sebagai hamba-Nya ke dunia

Mohammad Iskandar bin Spawi

Jabatan Mufti Negeri Sarawak

See author's posts


Tiada AP untuk import bahan makanan

PUTRAJAYA: Kerajaan bersetuju untuk tidak mengenakan Permit Import (AP) bagi mengimport sebarang bahan makanan berkuat kuasa serta merta, kata Perdana Menteri Datuk Seri Ismail Sabri Yaakob.

Beliau berkata, keputusan itu dicapai dalam mesyuarat Kabinet yang dipengerusikannya semalam bagi memastikan bekalan makanan negara mencukupi.

“Ini akan membolehkan semua pihak untuk mengimport sebarang bahan makanan ke negara ini,” katanya kepada pemberita ketika menghadiri majlis sambutan Aidilfitri Jabatan Perdana Menteri (JPM) di Puspanitapuri di sini semalam.

Katanya, Kementerian Pertanian dan Industri Makanan (MAFI) akan mengumumkan butiran lanjut berhubung AP untuk import bahan makanan itu.

“Dulu ada AP daging dan lembu, mulai hari ini tidak ada lagi dan sesiapa sahaja boleh import apa sahaja bahan makanan dari negara luar untuk pastikan cukup bekalan,” katanya.

Media sebelum ini melaporkan Malaysia mungkin mengalami krisis makanan yang teruk sekiranya pelbagai masalah seperti inflasi, kenaikan harga minyak, cuaca ekstrem, pandemik Covid-19 dan konflik antara Rusia dan Ukraine berlarutan.

Setiap tahun Malaysia merekodkan lebih RM50 bilion import bahan makanan asas, dengan barangan seperti beras sebanyak 30 peratus, daging lembu (78 peratus), daging kambing (hampir 90 peratus) dan sayur kobis bulat (60 peratus).

Ismail Sabri berkata, beliau juga telah mengarahkan MAFI untuk menyediakan pelan jangka panjang dan pendek bagi mengelak berlakunya krisis makanan di negara ini susulan isu seperti konflik Rusia-Ukraine.

“Kita tahu seluruh dunia bimbang, bukan kita sahaja bimbang dengan kesan perang yang sebabkan kekurangan dari segi bekalan makanan. MAFI juga diminta mengambil tindakan segera berhubung isu kos sara hidup yang meningkat,” katanya.

Fenomena akibat konflik Rusia-Ukraine memberi kesan kepada seluruh dunia apabila inflasi pelbagai negara terus meningkat.

Mengenai laporan sekumpulan kartel industri ternakan ayam merancang menutup ladang ternakan sebagai protes kerana bayaran subsidi harga ayam lambat, Ismail Sabri berkata beliau telah meminta MAFI untuk mencepatkan dari segi pembayaran itu.

“Saya pun dapat laporan ada prosedur tertentu agak melewatkan, jadi kita minta MAFI supaya mencepatkan dari segi pembayaran,” katanya.

Menurut laporan media, sekumpulan kartel industri ternakan ayam didakwa merancang menutup ladang ternakan pada Sabtu dan Ahad ini sebagai protes kepada kerajaan yang dikatakan lambat melakukan bayaran subsidi harga ayam sebanyak 60 sen. – Bernama

See author's posts


JKKK disaran tubuh Biro Pendidikan

BINTULU: Pihak Jawatankuasa Keselamatan dan Kemajuan Kampung (JKKK) rumah panjang juga kampung disarankan untuk menubuhkan Biro Pendidikan.

Menteri Muda di Jabatan Ketua Menteri (Undang-Undang dan Adat Bumiputera) Datuk John Sikie Tayai berkata, langkah tersebut untuk memastikan pelajar sentiasa menitik-beratkan soal pelajaran penduduk masing-masing.

“Lantiklah daripada mereka yang mempunyai pendidikan dari rumah panjang atau kampung untuk memimpin biro pendidikan tersebut,” katanya.

Beliau berkata demikian dalam Majlis Perlancaran Program Permuafakatan Ibubapa dan Guru dan Perlancaran Koperasi Sekolah Kebangsaan (SK) Kelawit bertempat di Rh Peter Bansa, Tatau, semalam.

Beliau juga Ahli Dewan Undangan Negeri (ADUN) Kakus memaklumkan bahawa menerusi biro terbabit akan menyuntik semangat penduduk kampung untuk sentiasa mengutamakan pendidikan.

“Hantar anak-anak ke sekolah hingga ke peringkat tertinggi seperti sehingga berjaya mendapatkan segulung ijazah sama ada Ijazah Sarjana Muda, Sarjana atau sehingga PHD”

“Begitu juga, yang tidak berjaya melanjutkan perlajaran ke peringkat tersebut hantar mereka mengikuti kursus kursus atau sijil sijil kemahiran,” katanya.

Terdahulu, Guru Besar SK Kelawit, Janudin Rahman berkata, program tersebut tidak dapat dibuat di sekolah kerana mengikut arahan dari Kementerian Pendidikan Malaysia yang tidak membenarkan pihak luar datang ke sekolah untuk sesuatu program sempena PKPP Covid-19.

Sehubungan itu beliau mengumumkan geran MRP sebanyak RM39 ribu kepada JKKK dan RM10 ribu kepada Biro Wanita Rh Peter Bansa manakala RM10 ribu diperuntukkan kepada SK Kelawit.

Oleh Ellie Edward

See author's posts


Ditemui setelah lima hari hilang

MARUDI: Mangsa yang dilaporkan hilang di Mulu dijumpai oleh dua pekebun di Long Kabong pada jam 6.06 petang semalam dalam keadaan selamat dan sihat.

Dalam kejadian tersebut mangsa dikenali Robin anak Bantan berusia 51 tahun didapati hilang di kawasan rumah kebun Sg. Besanan, Sg. Tutoh Mulu Baram setelah pergi untuk menjenguk jerat binatang yang dipasangnya di hutan Belang pada jam 2.30 petang pada 31 Mei lepas.

Menurut adik mangsa Edward Ghani anak Bantan sehingga 6.00 petang pada hari mangsa keluar rumah masih tidak pulang memaksanya bersama anak buahnya mencari mangsa di kawasan hutan di belakang rumah kebun, namun gagal dijumpai.

Sehingga jam 1.00 petang pada 1 Jun mangsa yang beralamat di Rumah 1, Kuala Medalam Limbang masih tidak pulang dan laporan polis telah dibuat oleh Edwrad  (adik mangsa) mengenai kehilangannya.

Ketua Jabatan Bomba dan Penyelamat Malaysia, Zon 6 Miri,  Penguasa Kanan Bomba 1, Tuan Law Poh Kiong mengesahakan penemuan mangsa dalam keadaan sihat.

Pasukan mencari dan menyelamat (SAR) yang terlibat, pasukan bomba dan penyelamat Marudi diketuai Kemander Operasi PPgB Maureen Sim Ah Lian.

See author's posts


Real Madrid, United kekal paling berharga

REAL Madrid dan Manchester United kekal sebagai dua kelab bola sepak paling berharga di Eropah, menurut laporan yang dikeluarkan semalam oleh firma akauntan KPMG.

Gergasi La Liga Sepanyol, Real mendahului senarai 32 pasukan paling berharga di Eropah sejak 1 Januari dengan KPMG menganggarkan nilai juara Eropah 13 kali itu hampir 3.5 bilion euro dengan United di tempat kedua pada 3.342 bilion euro.

Barcelona memintas Bayern Munich ke tempat ketiga dengan harga 3,193 bilion euro mengikut formula nilai perusahaan (EV) KPMG yang mengambil kira keuntungan, populariti, potensi sukan, hak TV dan pemilikan stadium.

Laporan itu berkata, EV Madrid meningkat sebanyak lapan peratus pada tahun lalu berbanding empat peratus untuk United dengan KPMG berkata bahawa Real telah meningkatkan pendapatan komersial sebanyak 41 peratus sejak 2016.

Ini ditambah dengan tiga gelaran Liga Juara-Juara yang dimenangi pada masa itu merupakan sebab utama Real menduduki tempat teratas sementara persembahan kuat United muncul walaupun prestasi mereka di atas padang.

Lima liga teratas Liga Perdana Inggeris, La Liga Sepanyol, Bundesliga, Jerman, Serie A Itali dan Ligue 1 Perancis mendominasi senarai dengan 27 kelab. England mendominasi dengan sembilan kelab, enam daripadanya berada di 10 tangga teratas.

Namun untuk pertama kalinya sejak kajian ini dilakukan pada 2016 tidak ada pasukan dari Itali yang berada di posisi 10 teratas dengan juara Serie A, Juventus turun ke tangga ke-11.

Sementara itu, bekas gergasi AC Milan adalah satu-satunya kelab daripada 32 kelab yang digugurkan oleh EV antara 2016 dan 2020.

Laporan ini juga menggariskan secara meluas kelab yang dilanda masalah kewangan setelah wabak Covid-19, menggariskan pendapatan telah berubah kepada penjualan tiket dan masalah dengan pembayaran hak TV sementara kos operasi seperti gaji pemain tidak turun ke tahap yang sama.

Bola sepak perlahan-lahan kembali semula di Eropah dengan Bundesliga telah kembali dan Liga Perdana, La Liga dan Serie A disambung semula pada Jun nanti. – AFP

See author's posts


Kembalikan Padungan sebagai pusat segitiga emas Kuching

KUCHING: Jawatankuasa Kawasan Padungan dan Majlis Bandaraya Kuching Selatan (MBKS) akan bekerjasama untuk mengembalikan Kawasan Padungan sebagai pusat segitiga emas Kuching.

Datuk Bandar MBKS, Dato Wee Hong Seng berkata, ia adalah untuk mengembalikan semula zaman kegemilangan kawasan bersejarah di tengah bandar Kuching itu.

“Saya berasa gembira kerana jawatankuasa ini dibentuk dan bekerjasama dengan MBKS untuk membincangkan permasalahan masyarakat Padungan kerana ia idea yang sangat baik yang mana melibatkan penglibatan masyarakat setempat.

“Ini akan menjadi permulaan kejayaan kerana ini merupakan kawasan perniagaan yang pesat dan menjadi sumber pendapatan penduduk yang tinggal di sini dan saya yakin masyarakat di sini akan memberikan kerjasama yang baik demi menghidupkan kembali Padungan,” katanya.

Beliau berkata demikian selepas melakukan lawatan dan perbincangan bersama Jawatankuasa Kawasan Padungan di sekitar Jalan Padungan, di sini, semalam.

Wee berkata MBKS akan mula melakukan pembersihan besar-besaran di kawasan lorong-lorong belakang bangunan dan beberapa kerja pembaikan minggu hadapan sebagai langkah awal.

“Kita mesti memperbaiki lorong sisi dan lorong belakang dan saya harap pemilik kedai dapat membantu menyokong kita kerana tanpa sokongan mereka, sasaran ini tidak akan dapat kita capai.

“Masyarakat tidak hanya bergantung pada pihak berkuasa dan sebab itulah kita ingin mengumpulkan masyarakat Padungan untuk bekerjasama dalam usaha ini bagi mendorong masa depan Padungan yang lebih baik dan gemilang,” jelasnya.

Sementara itu, Pengerusi Parti Rakyat Bersatu Sarawak (SUPP) Cawangan Kuching Datuk Lily Yong berkata, ia agak menyedihkan jika pembangunan di kawasan Padungan tidak dibangunkan sedangkan kerajaan Sarawak fokus untuk membangunkan pelancongan negeri.

Turut hadir adalah Pengerusi Jawatankuasa Kawasan Padungan Lucas Yong, Naib Pengerusi Oscar Choo, dan beberapa ahli jawatankuasa yang lain.

Oleh Zarina Abdullah

See author's posts


KEKABURAN TAKRIF PATRIOTISME

“PATRIOTISM means to stand by the country.  It does not mean to stand by the president or any other public official.”

Ungkapan di atas antara petikan kata-kata Theodore Roosevelt, atau dikenali dengan nama singkatan T.R., dan dalam kalangan masyarakat pula, lebih dikenali dengan Teddy, walaupun beliau sendiri tidak menyukai panggilan berkenaan. Beliau ialah Presiden Amerika Syarikat yang ke-26 (1901–1909), menggantikan Presiden William McKinley yang mati dibunuh. Pada usia 42 tahun, Roosevelt ialah Presiden Amerika Syarikat dari parti Republikan yang termuda.

Bukan biografi beliau yang ingin dibicarakan, akan tetapi inti pati petikan kata-kata yang beliau lontarkan di atas.  Andai diterjemahkan dalam bahasa Melayu, petikan berkenaan berbunyi sebegini, ‘patriotisme bermaksud berdiri teguh di samping negara.  Bukan bermaksud berdiri teguh di samping seseorang presiden atau pegawai awam’.  Sememangnya takrif patriotisme bertaut rapat dengan semangat kebangsaan.  Hal yang jika dirujuk kepada kamus jelas akan takrifannya iaitu perasaan cinta yang kuat terhadap tanah air.  Lantaran, individu atau orang yang mencintai dan mempertahankan kedaulatan serta maruahnya digelar sebagai patriot.

Dalam sejarah dunia, tercatit beberapa nama besar serta ternama yang diiktiraf sebagai patriot.  Individu yang sanggup berjuang di samping bergadai nyawa untuk mempertahankan maruah serta kedaulatan negaranya.  Namun demikian, dalam perkembangan dunia yang menyaksikan aras penentu kemandirian serta kegemilangan sesebuah negara ditaksirkan berlandaskan kemajuan sains dan teknologi, di samping perkembangan ekonomi yang memberangsangkan, nilai patriotisme dilihat semakin menipis.  Bukannya tidak tertancap lagi semangat berkenaan dalam sanubari manusia, namun dari dari segi penghayatannya semakin cetek.  Patriotisme hanya terpancar saat kedaulatan serta keselamatan negara terancam.  Pun demikian juga halnya apabila berlaku pencerobohan kuasa-kuasa luar terhadap tanah air.  Hal yang terpancar dalam peristiwa di Palestin dan baru-baru ini, Ukraine.

Dalam konteks semangat patriotik yang sejati, pelarasan pemikiran tertumpu tanpa berbelah bahagi kepada martabat dan maruah negara yang perlu dipertahan dan ditegakkan.  Pelarasan pemikiran yang memutikkan tindak balas dari segi perlakuan sanggup berjuang bermati-matian, sama ada di medan perperangan mahupun lewat tindakan yang sering ditafsirkan sebagai ‘pendurhakaan’ atau ‘pemberontakan’ (rebellious act).  Situasi yang amat ketara ketika zaman kesultanan dahulu, mahupun semasa era penjajahan.  Hal yang pastinya kurang senang didengari akan tetapi terbukti berlaku sekiranya dikaji secara mendalam di samping fikiran yang terbuka tanpa sebarang prejudis. Hakikat yang seperti digambarkan oleh Voltaire, iaitu, ‘it is sad that often, to be a good patriot, one must be the enemy of the rest of mankind’.

Dalam konteks negeri Sarawak, sudah pasti nama seperti Allahyarham Rosli Dhoby atau mendiang Temenggong Datuk Kanang Langkau menjadi sebutan apabila soal patriotisme dibicarakan.  Individu yang menjadi kebanggaan rakyat wilayah ini dari aspek semangat kebangsaan yang tinggi bagi mempertahankan keselamatan serta kedaulatan negara daripada dijajah dan dicerobohi ‘anasir’ luar.  Namun demikian, terkesan akan garis pemisah antara kedua-dua tokoh berkenaan.  Perbezaan dari segi ‘restu’ pihak ‘pemerintah’ semasa.

Dalam konteks Allayarham Rosli Dhoby, tindakan beliau menikam sampai mati Gabenor British Sarawak yang kedua, Sir Duncan Stewart dengan menggunakan pisau beracun di Sibu pada 3 Disember 1949 dilihat sebagai perbuatan bersifat asasinat atau pembunuhan terancang walaupun hakikatnya tindakan berkenaan terbit daripada desakan untuk menuntut kemerdekaan Sarawak daripada penjajah British.  Rosli ditangkap di tempat kejadian dan dihantar ke Kuching untuk menghadapi perbicaraan dan kemudian dipenjarakan. Walaupun menderita akibat luka tusukan mendalam, Duncan Stewart dilaporkan meneruskan juga lawatannya sehingga darah mula meresap melalui seragam putihnya. Gabenor itu kemudiannya diterbangkan ke Kuching untuk rawatan dan kemudiannya ke Singapura iaitu tempat beliau meninggal seminggu selepas kejadian itu.

Walaupun tindakan Rosli Dhoby diterima dan diakui sebagai tindakan seorang patriot oleh sebilangan kecil daripada kalangan masyarakat, namun dari persepsi pihak penjajah, perbuatan berkenaan tidak lebih daripada suatu tindakan ‘pemberontakan’ yang pesalahnya wajar menerima hukuman setimpal dengan kesalahannya berdasarkan maksim terkemuka mereka, a life for a life.  Lantaran itu, mewajarkan pelaksanaan hukuman gantung pada 2 Mac 1950. Turut sama dihukum gantung ialah Morshidi Sidek, Awang Ramli Amit Awang Matsaruddin dan Bujang Suntong.  Walaupun selepas 72 tahun hukuman tersebut dilaksanakan, masih terdapat unsur kekaburan tentang letak tempat persemadian sebenar dan malah jasad Allahyarham Rosli Dhoby.

Berbeza situasinya dengan mendiang Temenggong Datuk Kanang Langkau yang perjuangannya lebih ‘direstui’.   Beliau memasuki perkhidmatan ketenteraan sebagai Penjejak Iban dalam Tentera British pada 21 April 1962, menghadiri Sekolah Peperangan Rimba di Ulu Tiram pada awal 1962 dan ditugaskan dalam pasukan Komando 42 yang berkhidmat semasa Pemberontakan Brunei dan semasa Konfrontasi Indonesia-Malaysia. Beliau kemudiannya berkhidmat dengan Rejimen Infantri Diraja New Zealand sebelum diserapkan ke Sarawak Rangers yang akhirnya diserapkan pula dalam Rejimen Diraja Tentera Malaysia apabila Malaysia diisytiharkan sebagai negara Persekutuan pada 16 September 1963.

Dalam operasi mengesan musuh di Hutan Rizab Korbu pada 1 Jun 1979, kumpulan Sarjan Kanang menemui kem pelarian musuh sementara. Sarjan Kanang yang pada masa itu mewakili Batalion ke-8 Royal Rangers segera melancarkan serangan ke atas kem musuh yang bilangan anggotanya jauh melebihi jumlah anggota pasukan Kanang. Dalam pertarungan sengit dengan musuh (komunis), dua anggota Rangers mengalami cedera parah serta lima anggota musuh terbunuh. Kelengkapan dan peralatan musuh juga berjaya dirampas. Kejayaan pertempuran itu membawa kepada penganugerahan penghormatan kedua tertinggi iaitu Pingat Gagah Berani (PGB) oleh Duli Yang Maha Mulia Seri Paduka Baginda Yang Dipertuan Agong.

Walaupun pada permulaannya Kanang berkhidmat di bawah Tentera British, namun perjuangan menentang anasir komunis bagi mengekalkan keselamatan serta kedaulatan negara daripada dicerobohi dilihat sebagai suatu tindakan yang wajar.  Hal yang tidak harus disanggah sama sekali.  Malah, amat wajar sumbangan beliau diiktiraf dengan penganugerahan PGB.

Dua situasi yang berbeza latar masa dan latar ceritanya, akan tetapi selaras dari segi niat dan keazamannya.  Namun, dari segi persepsi dan pentakrifan tindakan, masih bergayut unsur ‘ketidakpastian’ serta ‘kesangsian’ berdasarkan latar belakang pihak yang ditentang.  Pada satu pihak, British yang dianggap serta disanjung sebagai unsur positif, kebaikan atau pelengkap manakala pada satu pihak, komunis yang dianggap sebagai unsur negatif, kejahatan atau pemisah. Tidak salah jika diandaikan bahawa aspek ‘keberhutangan’ terhadap segala apa yang ‘dihadirkan’ oleh pihak British semasa tempoh penjajahannya, membuatkan pengiktirafan Allahyarham Rosli Dhoby sukar untuk diperakui.  Hal yang menjurus kepada ‘menjaga hubungan baik’ antara kerajaan.

Sememangnya benar dan sahih kata-kata Voltaire, iaitu, ‘it is sad that often, to be a good patriot, one must be the enemy of the rest of mankind’.  Hal sedemikian terbukti apabila tidak timbul keraguan untuk mewujudkan Muzium Brooke, sedangkan masih berselimut ‘keraguan yang didakwa munasabah’ untuk menghargai patriot sebenar Bumi Kenyalang.

Lindungi diri, lundungi bangsa, lindungi negara!

See author's posts


Pemain ‘lagenda’ titik permulaan

KEHADIRAN beberapa pemain ‘lagenda’ bola sepak Sarawak dan Malaysia ke Daerah Kecil Beladin semalam, adalah menjadi satu titik permulaan untuk melahirkan lebih ramai pemain baharu sebagai pelapis untuk diketengahkan ke peringkat yang lebih tinggi.

Menurut Pengerusi Masjid Al-Amin Beladin, Zakaria Mos yang mewakili Ahli Dewan Undangan Negeri (ADUN) Beting Maro, Razaili Gapor kehadiran dua pemain lagenda bola sepak Bujang Senang dan Malaysia, Ramles Sari dan Ramos Sari ke Beladin adalah menjadi detik bersejarah sekali gus bertitik-tolak kepada pembangunan sukan bola sepak melibatkan golongan belia di Beladin.

“Sukan bola sepak di Beladin amnya, telah lama ‘tidur’ sejak tahun 80-an lagi, dan selepas 40 tahun, kini iaitu tahun 2020 bola sepak Beladin mula mengorak langkah untuk melahirkan lebih ramai pemain muda sebagai pelapis untuk diketengahkan ke peringkat yang lebih tinggi.

“Saya begitu yakin dan percaya satu hari nanti daerah kecil Beladin akan melahirkan ramai pemain-pemain muda yang menyarung jersi pasukan Sarawak dan Malaysia amnya dalam sukan bola sepak, sekali gus mengharumkan nama DUN Beting Maro,” katanya.

Zakaria berkata pemain muda yang mewakili pasukan Saberkas Beladin, telah mendapat suntikan semangat apabila dengan kehadiran dua pemain lagenda bolasepak Bujang Senang dan Malaysia, Ramles Sari dan Ramos Sari yang telah beraksi semula dalam satu perlawanan persahabatan diantara pasukan Juara Liga Veteran Sri Aman 2020, Datus United menentang Beladin Veteran dekat Stadium Mini Beladin petang semalam.

Selain itu, katanya mereka turut melihat aksi bekas pemain Sarawak, Abang Yahya Abang Sulaiman (ketua pasukan) dan juga Rockeffller Sullau.

“Kehadiran bekas-bekas pemain lagenda Sarawak dan Malaysia ini yang beraksi semula di Stadium Mini Beladin semalam, menjadi penanda aras kepada pembangunan bola sepak di kawasan ini bagi melahirkan lebih ramai pelapis untuk diserapkan ke dalam pasukan negeri satu hari nanti.

“Diharap pemain-pemain muda di Beladin mengambil peluang ini dan menjadikan bekas pemain lagenda Sarawak dan Malaysia sebagai inspirasi atau idola mereka untuk melangkah ke peringkat lebih tinggi,” ujarnya.

Dengan titik permulaan ini, kata Zakaria adalah menjadi satu impian dan harapan agar usaha ini berjaya mengangkat kegemilangan bola sepak di Beladin.

“Dan diharapkan dengan medium melalui Saberkas Beladin mampu membentuk pasukan yang mampu mengangkat kegemilangan bola sepak Beladin dan Daerah Pusa amnya,” tegas beliau.

Dalam pada itu, ketua pasukan Datus United, Abang Yahya Abang Sulaiman yang mewakili Pengurus pasukan, Awang Putra Yusri Awang Redzuan mengucapkan penghargaan terima kasih kepada wargaBeladin kerana sudi menjemput pasukannya untuk mengadakan aksi persahabatan dengan pasukan Beladin Veteran.

“Terima kasih warga Beladin, kerana sudi menjemput pasukan kami untuk mengadakan perlawanan persahabatan di sini semalam, layanan yang diberikan adalah yang terbaik. Terima kasih semua,” ujarnya sambil berharap dan mengalu-alukan pasukan Beladin Veteran bertandang ke Sri Aman selepas ini..

Oleh ADI SAFARMAN

See author's posts


RTK2.0: Permohonan dibuka 27 Januari ini

PUTRAJAYA: Majikan boleh memohon pengambilan pekerja asing menerusi program Rekalibrasi Tenaga Kerja (RTK) 2.0 mulai 27 Januari ini, kata Ketua Pengarah Imigresen Datuk Seri Khairul Dzaimee Daud.

Dalam sesi taklimat RTK2.0 di sini hari ini, beliau berkata, permohonan boleh dibuat melalui laman sesawang https://imigresen-online.imi.gov.my/myimms/main sebelum diberikan tarikh janji temu oleh Jabatan Imigresen (JIM).

Apabila majikan mendapat tarikh janji temu, mereka perlu hadir ke Bahagian Pekerja Asing di Putrajaya atau mana-mana pejabat JIM negeri bersama pekerja asing yang telah didaftarkan untuk proses verifikasi, katanya.

“Proses kelulusan mengambil masa sehari sahaja. Apabila diluluskan, majikan perlu membawa pekerja asing untuk menjalani proses pemeriksaan kesihatan dengan Agensi Pemantauan dan Pemeriksaan Perubatan Pekerja Asing (Fomema) bagi memastikan mereka sihat dan dapat bekerja dalam sektor masing-masing.

“Proses seterusnya ialah pembayaran fi rekalibrasi, visa, PLKS (Pas Lawatan Kerja Sementara), pemprosesan dan levi. Apabila semua dokumen telah lengkap, majikan boleh mencetak PLKS,” katanya serta menegaskan JIM tidak melantik mana-mana individu atau agensi sebagai ‘orang tengah’ bagi program berkenaan.

Mengenai fi rekalibrasi, Khairul Dzaimee berkata, bayaran yang dikenakan untuk setiap pekerja asing ialah RM1,500 untuk setiap sektor.

Beliau berkata sektor pembantu rumah asing ialah sektor baharu yang ditambah, menjadikan lapan sektor dibenarkan bagi proses pengambilan pekerja asing dalam program RTK2.0.

Khairul Dzaimee berkata sektor lain ialah perkilangan, pembinaan, perlombongan dan kuari, pengawal keselamatan, perkhidmatan, pertanian serta perladangan.

“Terdapat sembilan negara sumber bagi pembantu rumah asing iaitu Thailand, Kemboja, Nepal, Laos, Vietnam, Filipina, Sri Lanka, India dan Indonesia,” katanya.

Pada 10 Januari lepas, kerajaan mengumumkan pelaksanaan semula Program Rekalibrasi Tenaga Kerja dan mewujudkan Pelan Kelonggaran Penggajian Pekerja Asing sebagai langkah memenuhi keperluan tenaga kerja asing.

Kedua-dua perkara itu antara yang dipersetujui dalam Mesyuarat Khas Pengurusan Pekerja Asing dipengerusikan Perdana Menteri Datuk Seri Anwar Ibrahim.

Pelan Rekalibrasi Tenaga Kerja tamat pada 31 Disember lepas dan akan diteruskan selama setahun, berkuat kuasa serta-merta.

Semalam, Menteri Sumber Manusia V. Sivakumar memaklumkan Pelan Kelonggaran Penggajian Pekerja Asing dilaksanakan bagi menyegerakan proses permohonan serta kelulusan penggajian pekerja asing bagi lima sektor dan subsektor kritikal.

Sektor dan subsektor terlibat ialah perkilangan, pembinaan, perladangan, pertanian dan perkhidmatan (restoran sahaja). – Bernama

See author's posts